52, seorang remaja dicekup dalam Ops Sarang Khas
Oleh MOHD RASDAN AHMAD

23 Februari 2022, 9:53 pm
Oleh DIANA SURYA ABD WAHAB
KUANTAN – Seorang remaja bawah umur berusia 17 tahun antara 52 orang ditahan dalam serbuan Ops Sarang Khas membabitkan empat lokasi tumpuan khususnya di kawasan Felda di daerah ini, hari ini.
Ketua Polis Daerah, Asisten Komisioner Wan Mohd. Zahari Wan Busu berkata, kesemua individu yang ditahan melibatkan tiga wanita dan 49 lelaki berusia antara 17 hingga 60 tahun.
“Remaja berkenaan mengaku terlibat dengan penyalahgunaan dadah ketika di awal remaja namun selepas berhenti sekolah dia mengambil keputusan untuk terus melibatkan diri dalam penyalahgunaan dadah sehingga sekarang.
“Hasil soal siasat awal mendapati remaja berkenaan mula terbabit dalam penagihan dadah ketika berusia 14 tahun dan terpaksa bekerja di kebun-kebun untuk mendapatkan wang bagi memperoleh bekalan dadah dan meneruskan aktiviti penagihannya,”katanya dalam sidang akhbar Ops Sarang Khas di perkarangan Ibu Pejabat polis Daerah (IPD) Kuantan, di sini hari ini.
Menurut Wan Mohd. Zahari, operasi itu dilakukan bagi menggempur sarang-sarang pengedar dan penagih dadah yang dilihat semakin berleluasa di kawasan-kawasan tanah rancangan Felda.

Katanya, tumpuan operasi kali ini membabitkan ‘pot-pot’ di kawasan Felda Bukit Goh, Felda Bukit Kuantan, Felda Bukit Sagu dan Felda Panching Utara dan serbuan dari rumah ke rumah.
“Hasil daripada operasi itu, pihak polis berjaya menahan dua orang disyaki terlibat dalam aktiviti pengedaran dadah berbahaya jenis pil WY dan syabu di bawah Seksyen 39B Akta Dadah Berbahaya (ADB) 1952 yang jika sabit kesalahan boleh dijatuhkan hukuman gantung mandatori.
“Seramai dua orang ditahan mengikut Seksyen 39A (1) ADB 1952 kerana disyaki memiliki dadah jenis heroin dan syabu dan seorang individu lagi turut memiliki dadah yang sama mengikut Seksyen 39A (2) ADB 1952 manakala 10 individu ditahan mengikut Seksyen 12(2) akta sama.
Tambahnya bagi kesalahan penyalahgunaan dadah dengan memasukkan dadah ke dalam badan, seramai 29 individu ditahan di bawah Seksyen 15(1)(a) ADB 1952, dan lapan tangkapan membabitkan Seksyen 30 (3) Akta Racun 1952 kerana disyaki memiliki cecair ketum. -KOSMO! ONLINE.


Pejabat LHDN Labuan tutup sementara esok
Oleh NOR AZIAH MAT NOH

23 Februari 2022, 9:39 pm
LABUAN – Pejabat Lembaga Hasil Dalam Negeri (LHDN) di sini akan ditutup selama dua hari bermula esok bagi memberi laluan kepada kerja sanitasi.
LHDN dalam satu kenyataan hari ini memaklumkan Pejabat Hasil Labuan dijangka kembali beroperasi pada Isnin depan dan semua janji temu pelanggan akan dibatalkan.
“Semua janji temu pelanggan yang diluluskan melalui sistem e-Janji Temu untuk hadir ke kaunter dibatalkan dan pelanggan perlu membuat permohonan janji temu yang baharu setelah kaunter dibuka semula.
“Pelanggan juga disyorkan untuk membuat semakan senarai pejabat dan cawangan LHDN yang ditutup terlebih dahulu sebelum hadir ke mana-mana premis bagi mengelak sebarang kesulitan,” katanya.
Sementara itu, LHDN memaklumkan orang ramai boleh membuat semakan senarai pejabat dan cawangan yang ditutup sementara melalui pautan http://phl.hasil.gov.my/pdf/pdfam/Notis_Penutupan_Cawangan_LHDNM_1.pdf
“Sebarang pertanyaan serta maklum balas orang ramai boleh menghubungi Hasil Care Line di talian 03-8911 1000 atau melayari portal rasmi LHDN,” katanya. – KOSMO! ONLINE.


Wanita Jepun tewaskan lelaki, lebih ramai masuk sekolah perubatan
Oleh KOSMO!

23 Februari 2022, 10:00 pm
TOKYO – Kadar penerimaan wanita di sekolah-sekolah perubatan Jepun dilaporkan buat pertama kali melebihi kadar penerimaan lelaki, lapor laman berita Wion News semalam.
Menurut data yang dikeluarkan oleh kementerian pendidikan Jepun, 13.6 peratus calon wanita lulus peperiksaan di 81 sekolah perubatan pada musim bunga tahun lalu. Sebagai perbandingan, 13.51 peratus lelaki lulus peperiksaan yang sama.
“Sudah jelas bahawa kadar penerimaan tidak akan rendah hanya kerana yang memohon adalah wanita,’’ kata seorang pegawai kementerian pendidikan Jepun kepada agensi berita Kyodo.
Perkembangan itu berlaku selepas skandal penipuan markah berhubung prosedur kemasukan ke Universiti Perubatan Tokyo. Universiti berkenaan secara sistematik mengurangkan markah peperiksaan kemasukan pemohon wanita selama bertahun-tahun dengan matlamat untuk meningkatkan bilangan doktor lelaki.
Bermula pada 2011, universiti berkenaan mula memotong markah pemohon wanita untuk mengekalkan bilangan pelajar wanita pada 30 peratus yang sebelumnya melonjak pada 2010.
Perubahan markah peperiksaan berkenaan dikesan dalam penyiasatan dalaman terhadap satu dakwaan rasuah.

Akhbar harian Yomiuri Shimbun memetik sumber universiti berkenaan berkata, tindakan itu didorong oleh pemikiran di sekolah bahawa ramai wanita bidang perubatan berhenti belajar selepas menamatkan pengajian untuk berkahwin dan mempunyai anak.
Jurucakap Universiti Perubatan Tokyo, Fumio Azuma berkata, siasatan dalaman telah dimulakan selepas dakwaan timbul pada musim bunga lalu melibatkan rasuah untuk kemasukan ke sekolah perubatan oleh anak kepada seorang pegawai kanan kementerian pendidikan. – Agensi


KPT-Uniten, Negeri Sembilan sama hebat
Oleh MUHAMMAD ZUHAILY BADLISHAH

23 Februari 2022, 8:25 pm
KUALA LUMPUR – KPT-Uniten Thunderbolts berjaya meraih satu mata berharga apabila seri 1-1 dengan Negeri Sembilan pada aksi Liga Hoki Malaysia (MHL) di Stadium Hoki Nasional, Bukit Jalil sebentar tadi.
Biarpun seri, namun ia tetap dilihat sebagai satu keputusan memuaskan buat KPT-Uniten yang turun selaku tuan rumah dalam perlawanan itu.
Apatah lagi selepas skuad bimbingan Ikmal Abdul Jabbar itu terlebih dahulu ketinggalan seawal minit pertama permainan menerusi Ellya Syahirah Ellias yang berjaya memanfaatkan pukulan sudut penalti.
Tersentak dengan jaringan itu, KPT-Uniten bangkit memperkemaskan permainan dan berhasil meraih gol penyamaan melalui Surizan Awang Noh berselang empat minit kemudian.
Bagaimanapun, rentak kedua-dua pasukan untuk mencari gol seterusnya terjejas apabila pengadil terpaksa menangguhkan permainan pada minit kesembilan kerana hujan lebat di Stadium Hoki Nasional.
KPT-UNITEN (jersi merah) terpaksa berpuas hati dengan keputusan seri 1-1 ke atas Negeri Sembilan (jersi kuning) pada aksi di Stadium Hoki Nasional sebentar tadi. – MHC
Selepas perlawanan kembali dilangsungkan sejam kemudian, KPT-Uniten terpaksa bekerja keras menahan asakan bertali arus daripada Negeri Sembilan terutama melalui dua penyerang kebangsaan, Hanis Nadiah Onn dan Nuramirah Syakirah Zulkifli.

Negeri Sembilan berpeluang meraih tiga mata apabila pengadil menganugerahkan penalty stroke kepada skuad bimbingan K. Rajan itu selepas mendakwa bola terkena belakang kayu (back stick) kapten PKT-Uniten, Raja Nursharina Raja Shabuddin.
Tuah memihak kepada KPT-Uniten apabila pengadil membatalkan keputusannya itu selepas melihat semula insiden tersebut melalui sistem Video Referral sekali gus kedudukan 1-1 kekal hingga tamat perlawanan.
Keputusan seri itu juga menyaksikan KPT-Uniten dan Negeri Sembilan masih kekal tanpa kalah selepas tiga perlawanan setakat ini.
Dua lagi keputusan lain hari ini menyaksikan Sarawak Ladies menang 1-0 ke atas Mutiara Impian MSSPP-PSHA, manakala skuad pembangunan negara tumbang 1-3 kepada Sabah. – KOSMO! ONLINE


7 tahun bercinta tak jadi, lelaki mengamuk di majlis kahwin kekasih
Oleh KOSMO!

23 Februari 2022, 8:00 pm
JAKARTA – Gara-gara kecewa cinta dikhianati, seorang lelaki mengamuk di sebuah majlis perkahwinan kerana teman wanitanya memilih jejaka lain sebagai suami selepas mereka bercinta selama tujuh tahun, lapor portal Wolipop semalam.
Berdasarkan klip video yang dikongsikan di laman Instagram, seorang lelaki yang memakai jaket hitam dilihat berada dalam keadaan marah dan memberitahu bahawa dia ingin bertemu dengan pengantin.
Lelaki tersebut dilaporkan baru pulang ke Indonesia selepas merantau di Malaysia selama tujuh tahun.
Sepanjang tempoh itu, dia menjalinkan hubungan cinta jarak jauh bersama teman wanitanya.
Lelaki itu bagaimanapun berasa kecewa apabila mendapat tahu bahawa teman wanitanya membuat keputusan untuk berkahwin dengan lelaki lain.
“Hancur hatinya. Hubungan cinta jarak jauh selama tujuh tahun. Selepas pulang, teman wanitanya mengahwini lelaki lain,” demikian menurut keterangan akaun Instagram @andreli_48.

Hantaran itu menjadi tular dengan ramai netizen meluahkan rasa simpati kepada lelaki berkenaan.
“Jangan-jangan setiap bulan dia kirimkan duit. Sebab itulah dia amat kecewa apabila teman wanitanya berkahwin dengan orang lain,” kata seorang netizen.
“Tujuh tahun jaga jodoh orang,” kata seorang lagi pengguna. – AGENSI


Penduduk Tonga boleh berinternet semula
Oleh KOSMO!

23 Februari 2022, 7:00 pm
NUKU’ALOFA, Tonga – Capaian Internet di Tonga berjaya dipulihkan semalam setelah lima minggu bencana letusan gunung berapi yang menyebabkan kabel dasar laut menghubungkan negara Pasifik itu dengan dunia luar terputus, lapor laman berita Wion News.
Pembekal telekomunikasi Digicel dan TCC berkata, sambungan data telah dipulihkan ke dua pulau utama Tonga selepas kabel sepanjang 80 kilometer yang putus akhirnya dibaiki.
Penduduk melaporkan bahawa perkhidmatan online kembali pulih dan e-mel masuk dengan sangat pantas selepas 38 hari mereka berada dalam kekurangan capaian. Banyak panggilan daripada keluarga di luar negara mula diterima.
“Ya! TCC sedang memulihkan perkhidmatan kabel gentian Internet,’’ kata syarikat berkenaan dalam mesej kepada pelanggan.
Letusan gunung berapi Tonga pada 15 Januari berlaku sangat kuat sehingga kedengaran sejauh Alaska dan menyebabkan berlakunya tsunami yang membanjiri pantai di sekitar rantau Pasifik.
Ia menutupi Tonga dengan abu vulkanik dan merosakkan kabel dasar laut sepanjang 80 kilometer yang lebih sukar daripada jangkaan untuk dibaiki.

Sejurus selepas bencana, hubungan dengan Tonga hanya dilakukan melalui beberapa pautan satelit. Walaupun beberapa sambungan kemudian berjaya dipulihkan, namun masih terhad.
“Sambungan data telah dipulihkan ke dua pulau utama. Kami gembira melihat pelanggan berhubung semula dengan dunia luar,’’ kata Ketua Eksekutif Digicel Tonga, Anthony Seuseu. – Agensi


Tak tahu boleh jadi sekuat ayah atau tidak – Dafi
Oleh MOHD. HAIKAL ISA

23 Februari 2022, 6:50 pm
PETALING JAYA – Penyanyi Dafi berasa kagum dengan semangat bekerja bapanya, Datuk Seri Ismail Sabri Yaakob yang sudah lima bulan bergelar Perdana Menteri Malaysia.
Dafi atau nama sebenarnya, Gadaffi Ismail Sabri, 34, berkata, sebagai anak kepada individu yang memegang jawatan nombor satu negara, kesabaran adalah kunci utamanya menjalani kehidupan.
Menurut pelantun lagu Bila Terasa Rindu itu, meskipun selalu menjadi mangsa kecaman masyarakat yang tidak berpuas hati dengan prestasi kerja bapanya, Dafi mengambil pendekatan untuk tidak mudah melenting.
“Ada (kecaman) dan kerap jugalah dapat. Tapi saya mengambil pendekatan bahawa kita tak duduk di tempat orang. Saya juga tak tahu apa yang mereka (orang ramai) lalui.
“Pun begitu, kalau boleh, saya berharap mereka menggunakan cara yang lebih baik daripada menghentam dan mengecam.
“Tapi, kalau saya berada di tempat mereka, saya sendiri tak tahu macam mana kelakuan saya. Jadi, sungguhpun selalu jadi mangsa kecaman, saya tak boleh nak menghakimi kelakuan orang bagaimana,” katanya kepada Kosmo! Online.

Luahan
Tambah Dafi lagi, politik bukan bidang kerjanya namun sekiranya ada luahan rasa tidak puas hati daripada masyarakat yang memerlukan perhatian ‘segera’, dia akan menyalurkan luahan yang diterima secara peribadi kepada bapanya.
“Macam waktu Perintah Kawalan Pergerakan (PKP) dulu, ayah ‘handle’ sidang akhbar tiap-tiap hari.
“Jadi, kalau ada luahan rasa hati yang saya rasa perlu untik disalurkan, saya dan adik-beradik lain akan hantar tangkap layar kepada ayah.
“Kebiasaannya, kami akan kongsi dalam grup WhatsApp keluarga supaya semua orang ada ‘input’ masing-masing.
“Cuma, saya rasa politik bukan bidang saya. Bukan profesi saya jadi saya tak berapa nak pakar dan saya mengambil pendekatan untuk tak cakap sangat tentang hal tersebut (politik),” ujarnya.
Jelas Dafi lagi, walau selalu menjadi mangsa kecaman, jauh di sudut hati, bapanya sentiasa mencuba yang terbaik untuk memuaskan hati seramai orang yang boleh.
“Saya tengok ayah sibuk setiap hari. Saya cakap pada diri sendiri ‘sebab itulah saya tak sertai politik’.
“Saya tak tahu sama ada boleh jadi sekuat beliau atau tidak.
“Pada usia ayah sekarang, nak hadap kerja sesibuk itu dan percubaan untuk memuaskan hati seramai orang yang boleh.
“Secara peribadi, sebagai anak saya berasa sangat kagum sebab saya sendiri tengok depan mata,” katanya.
Terdahulu, Ismail Sabri dilantik sebagai Perdana Menteri Malaysia yang kesembilan sejak Ogos tahun lalu. – KOSMO! ONLINE


Orang ramai saran polis siasat kumpulan remaja langgar SOP
Oleh ALWANI ZAFIRAH

23 Februari 2022, 7:01 pm
PETALING JAYA – Orang ramai menyarankan agar pihak polis menjalankan siasatan ke atas satu klip video tular sekumpulan remaja yang berkumpul secara ramai dan ingkar terhadap pematuhan prosedur operasi standard (SOP).
Menerusi perkongsian portal Pen Dakwat Hitam di Facebook, memaparkan kekecohan sekumpulan remaja serta rata-rata daripada mereka kelihatan tidak memakai pelitup muka dan mengabaikan penjarakan sosial yang ditetapkan dalam mengawal penyebaran jangkitan Covid-19 di negara ini.
Selain itu, kejadian tersebut dikatakan berlaku di sekitar kawasan Bukit Bintang baru-baru ini.
Menjengah ke ruangan komen, orang ramai memberi pelbagai reaksi terhadap tindakan segelintir golongan yang masih degil dan tidak bertanggungjawab dalam bersama-sama mengekang penularan wabak berbahaya tersebut.
“Tolong pihak polis dan pihak berwajib mengambil tindakan segera kepada sekumpulan remaja tersebut, saya yakin ramai di antara mereka masih di bawah umur,” ujar Syairul Husni.
“Buat pemantauan di kawasan awam dengan kerap terutamanya pada waktu malam agar dapat memastikan tiada individu yang berkumpul secara ramai sehingga tidak mematuhi SOP,” cadang Norhayati.

“Siasat segera mereka ini, ambil tindakan sebagai pengajaran, dan ibu bapa juga perlu memainkan peranan untuk ambil tahu aktiviti anak-anak terutamanya yang masih di bawah umur, kalau dah ada yang positif di situ, punca kes jangkitan makin tinggi,” luah seorang pengguna lain. – KOSMO! ONLINE.


‘Resume yayang saya’
Oleh ALWANI ZAFIRAH

23 Februari 2022, 7:33 pm
PETALING JAYA – Latihan industri atau praktikal adalah satu proses pembelajaran wajib yang perlu dilakukan oleh sesetengah pelajar sewaktu mereka berada di kolej mahupun universiti sebagai persediaan sebelum memasuki alam pekerjaan.
Namun, pelbagai ragam dapat dilihat menerusi cara penulisan setiap pelajar ketika menghantar permohonan kepada syarikat yang dipilih.
Baru-baru ini tular di laman media sosial memaparkan satu permohonan seorang pelajar yang ingin menjalankan sesi praktikal di bawah sebuah syarikat yang dihantar melalui email.
Ciapan tersebut dimuat naik oleh seorang pengguna dengan nama Nik Akmal di laman Twitternya sehingga menerima perkongsian melebihi 12,000.
Apa yang menarik perhatian orang ramai adalah ‘subjek’ pada email berkenaan yang dikatakan dihantar oleh kekasih pelajar tersebut.
“Resume yayang saya.

“Nah yayang resume yayang, kalau ada penambahbaikan sila beritahu saya. Saya cinta awak,” tulis pengirim tersebut.
Sementara itu, menjengah ke ruangan komen, ramai yang terhibur apabila membaca perkongsian email berkenaan dan ada pengguna yang menyarankan agar setiap pelajar yang ingin menghantar permohonan membuat semakan berulang kali sebelum ia dihantar.
“Masih ramai pelajar yang gagal memahami konsep menulis surat rasmi atau membuat permohonan kepada syarikat untuk praktikal, lain kali baca berulang kali dan pastikan tiada kesalahan bahasa mahupun subjek email,” ciap Azrol Aziz.
“Untung la ada yayang yang tolong buatkan resume, masa saya dulu kena buat sendiri, maklumlah tiada kekasih hati yang sudi membantu, syukur dapat juga kerja,” seloroh seorang pengguna. – KOSMO! ONLINE.


KJ nasihat individu positif, kontak rapat jawab penilaian kendiri di MySejahtera
Oleh MOHD. HUSNI MOHD. NOOR

23 Februari 2022, 7:44 pm
PUTRAJAYA – Luang sedikit masa menjawab borang penilaian kendiri iaitu Health Assessment Tool (HAT) di aplikasi MySejahtera jika disahkan positif atau kontak rapat kepada jangkitan Covid-19.
Itu nasihat dikeluarkan Menteri Kesihatan, Khairy Jamaluddin Abu Bakar kepada orang awam menerusi hantaran rakaman video di Facebook, hari ini.
Khairy Jamaluddin berkata, jika disahkan positif kontak rapat atau kontak kasual, orang ramai akan menerima notifikasi pada pautan ‘Things To Do’ pada aplikasi MySejahtera.
Beliau berkata, pada pautan itu, anda boleh mengemas kini gejala yang dialami dan sentiasalah pantau gejala serta tahap kesihatan masing-masing setiap hari.
“Jika gelaja bertambah serius seperti sukar bernafas, demam berpanjangan, sakit dada dan hilang selera makan….sila hubungi atau terus segera ke fasiliti kesihatan terdekat,” katanya.
Katanya, ketika ini, semakin ramai saudara dan kenalan yang telah dan sedang menjalani kuarantin kerana positif Covid-19 atau menjadi kontak rapat tanpa mempunyai gejala serius.

Justeru, katanya, semua orang perlu berwaspada dan segera melakukan ujian Covid-19 jika mempunyai sebarang gejala bagi melindungi diri dan orang sekeliling.
Khairy Jamaluddin berkata, melalui HAT, Kementerian Kesihatan (KKM) boleh memantau keadaan semasa anda dan memberikan panduan tentang langkah seterusnya yang perlu diambil.
Semalam, negara merekodkan 27,179 kes jangkitan Covid-19 dengan 172 kes atau 0.63 peratus daripadanya melibatkan kategori tiga, empat dan lima.
Manakala, baki sebanyak 27,007 kes atau 99.37 peratus adalah kategori satu dan dua menjadikan jumlah keseluruhan kes positif Covid-19 di Malaysia mencecah 3,273,958 kes. -KOSMO! ONLINE.


Letupan tong gas, bangunan terbakar
Oleh NOR AZIAH MAT NOH

23 Februari 2022, 7:20 pm
KUALA LUMPUR – Sebuah bangunan dalam pembinaan terbakar akibat letupan dua tong gas di Jalan Tasik Permaisuri 2, Bandar Tun Razak, di sini petang ini.
Pusat Gerakan Operasi (PGO) Kuala Lumpur dalam satu kenyataan berkata, pihaknya menerima panggilan kecemasan berhubung kejadian pada pukul 2.17 petang.
“Seramai 15 anggota dari Balai Bomba dan Penyelamat (BBP) Bandar Tun Razak dan BBP Jalan Hang Tuah bersama dua buah jentera dikejarkan ke tempat kejadian.
“Setibanya di lokasi, bomba mendapati bangunan dalam pembinaan terbabit terbakar sehingga 70 peratus bangunan itu musnah,” ujarnya dalam satu kenyataan hari ini.
Katanya, kebakaran dapat dikawal pada pukul 2.30 petang dan operasi tamat sepenuhnya pada pukul 2.59 petang.
“Tiada mangsa dilaporkan terlibat dalam insiden itu dan punca sebenar kebakaran masih dalam siasatan,” katanya. – KOSMO! ONLINE.


Pelajar asrama kumpul duit hadiahkan kawan telefon pintar
Oleh KOSMO!

23 Februari 2022, 7:07 pm
PETALING JAYA – Tindakan sekumpulan pelajar asrama bersama-sama mengumpul duit bagi membelikan sebuah telefon pintar untuk rakan mereka menyentuh hati orang ramai.
Sebuah video berdurasi satu minit 33 saat yang dikongsi seorang pengguna TikTok, _frhbikhwn memaparkan saat-saat telefon pintar itu diberikan kepada penerimanya turut menjadi tular di media sosial.
Melalui video tersebut, turut kelihatan penerima telefon pintar itu menangis kerana terharu dengan pemberian rakan-rakannya itu,
Tinjauan Kosmo! di ruang komen rata-rata pengguna memuji persahabatan antara semua pelajar-pelajar tersebut.
“Lega lihat pelajar asrama begini. Kalian benar-benar mengubah persepsi saya tentang sekolah berasrama,” kata Nuraaismi.
“Saya seorang guru pun bangga dengan kamu semua. Teruskan usaha buat baik ya anak-anak semua,” kata Teacher Sue.

“Sebak tengok semangat setia kawan semua pelajar ini. Mesti kawan itu akan kenang sampai bila-bila,” kata Fahmi.
Sehingga kini, video tersebut telah ditonton lebih 700,000 kali dan mendapat lebih 100,000 tanda suka. -KOSMO! ONLINE.


ATM komited kukuhkan hubungan diplomasi pertahanan Lubnan
Oleh NOR AZIAH MAT NOH

23 Februari 2022, 7:27 pm
KUALA LUMPUR – Panglima Angkatan Tentera, Jeneral Tan Sri Affendi Buang komited memperkasakan hubungan diplomasi pertahanan serta antarabangsa melalui lawatan misi pengaman di bawah Pasukan Interim Pertubuhan Bangsa-Bangsa Bersatu di Lubnan (UNIFIL).
ATM dalam satu kenyataan hari ini berkata, kunjungan hormat itu diadakan kepada pucuk pimpinan UNIFIL, Angkatan Tentera Lubnan dan juga pertemuan dengan Duta Besar Malaysia di sana.
“Affendi disambut dengan penghormatan ketenteraan ketika membuat kunjungan hormat kepada Timbalan Ketua Misi UNIFIL, Jack Christofides yang turut disertai Timbalan Komander UNIFIL, Brigadier Jeneral Irvine Nii-Ayitey Aryeetey di Markas UNIFIL, Naqoura.
“Pertemuan Affendi dengan kedua-dua pucuk pimpinan UNIFIL berkenaan adalah agenda utama dalam menyatakan komitmen Malaysia dan ATM khususnya dalam misi pengaman terbabit,” ujarnya dalam satu kenyataan hari ini.
Katanya, ini mampu memperkukuhkan keyakinan antarabangsa sejak negara mula menghantar anggota ATM ke Lubnan bermula tahun 2007 yang kemudiannya turut disertai beberapa pegawai serta anggota daripada Angkatan Bersenjata Diraja Brunei (ABDB) pada tahun 2008.
Jelasnya, susulan itu ATM terus diberi kepercayaan untuk kekal terlibat dalam misi pengaman di negara terbabit menyerlahkan kemampuan anggota ATM dan membuktikan kredibiliti, kewibawaan serta kecemerlangan di peringkat antarabangsa.

“Dalam usaha memperkasakan kerjasama pertahanan antara angkatan tentera kedua-dua buah negara, Affendi turut mengadakan kunjungan hormat kepada Panglima Angkatan Tentera Lubnan, Jeneral Joseph Khalil Aoun di Kementerian Pertahanan Lubnan di Beirut.
“Pemerkasaan kerjasama pertahanan ini amat penting bagi meningkatkan kesefahaman dan menyatakan komitmen angkatan tentera antara dua negara tambahan ATM melalui kontinjen MALBATT mengawalselia kawasan seluas 288 kilometer (km) di bawah kawalan operasi Markas Sektor Barat, UNIFIL,” katanya.
Tambah kenyataan itu, keyakinan Lubnan terhadap ATM suatu pengiktirafan menyaksikan kontinjen MALBATT komited melaksanakan pelbagai aktiviti operasi secara berkala bersama Angkatan Tentera Lubnan di bawah pengoperasian Independent and Coordinated Activity With Lebanese Armed Forces (COAWL). – KOSMO! ONLINE.


Buat aduan, gambar borang dicop sekiranya permohonan BSB tercicir
Oleh MOHAMAD NAUFAL MOHAMAD IDRIS

23 Februari 2022, 7:49 pm
SHAH ALAM – Mangsa banjir yang merasakan permohonan Bantuan Selangor Bangkit (BSB) dan Bantuan Wang Ihsan (BWI) mereka tercicir boleh mengemukakan aduan bersama gambar borang yang telah lengkap cop pengesahan.
Pegawai Daerah Klang, Mohd. Faizal Abdul Raji berkata, pihaknya mengakui terdapat permohonan tercicir namun tidak banyak dan telah menyelesaikan sebaik menerima aduan permohonan.
“Kita ada minta pemohon untuk ambil gambar borang permohonan mereka yang telah mempunyai cop (pengesahan seperti ketua kampung ).
“Jadi, kalau merasakan permohonan tercicir, boleh mengemukakan perkara tersebut supaya kami boleh semakan atau buat permohonan baharu untuk mereka,” katanya ketika ditemui pemberita hari ini.
Terdahulu, beliau meninjau pemberian Bantuan Wang Ihsan (BWI) dan Bantuan Selangor Bangkit (BSB) di Dewan Majlis Bandaraya Shah Alam (MBSA) Kemuning Utama, Seksyen 32, di sini.
Jelas Mohd. Faizal, hampir 14,000 mangsa banjir akan menerima dua bantuan berkenaan di empat lokasi lain di sekitar daerah Klang, hari ini.

Tambahnya, beliau optimis semua mangsa banjir di pentadbiran Pejabat Daerah dan Tanah (PDT) Klang akan menerima dua bantuan ini selewat-lewatnya hari Jumaat ini.
“Kita juga bercadang untuk membuka satu kaunter khas di PDT Klang pada hujung minggu ini bagi memberikan peluang kepada mangsa banjir yang tidak dapat hadir pada waktu temujanji ditetapkan,” ujarnya.
Dalam perkembangan sama, Mohd. Faizal menasihatkan penerima bantuan supaya tidak perlu hadir terlalu awal ke pusat pengagihan bantuan sebaliknya mengikut waktu temujanji telah diberikan oleh pihaknya. -KOSMO! ONLINE.


Pertandingan amal Trofi Tun Ahmad Sarji capai objektif
Oleh KOSMO!

23 Februari 2022, 6:01 pm
SHAH ALAM – Seramai 99 pemain termasuk 25 daripada Golf Profesional Malaysia (PGM) telah memeriahkan pertandingan amal Trofi Tun Ahmad Sarji Pro-Am 2022 yang diadakan di Saujana Golf & Country Club di sini semalam.
Sebanyak 14 syarikat korporat telah memberi sumbangan dalam bentuk cenderahati dan wang selain dua buah kereta jenis Toyota Corolla Cross Hybrid dan KIA Carnival yang dijadikan hadiah untuk hole in-one dalam pertandingan itu.
PGM dalam satu kenyataan berkata, tujuan utama pertandingan itu diadakan sebagai penghormatan kepada bekas Pengerusi PGM, Allahyarham Tun Ahmad Sarji Abdul Hamid.
“Sumbangan RM20,000 yang diperoleh daripada pertandingan ini diberikan kepada dua buah organisasi yang dipilih oleh keluarga Allahyarham iaitu Yayasan Pusat Pengajian Al-Quran dan Tun Ahmad Sarji Research Endowment Fund (TASREF) PICOMS.
“PGM mengucapkan terima kasih kepada organisasi dan kelab golf yang menyumbang kepada pertandingan ini seperti baucer green fees dan hadiah untuk cabutan bertuah,” katanya.
Dalam pertandingan itu, pasukan yang disertai pemain PGM, Low Khai Jei dan tiga wakil media iaitu Ismadi Abdul Manap, Hazreen Mubarak dan Yazid Mahat dinobatkan sebagai juara.

Hadiah disampaikan oleh Presiden Persatuan Golf Malaysia (MGA), Laksamana Tan Sri Mohd. Anwar Mohd. Nor dan Presiden Saujana Golf & Country Club, Tan Sri Megat Zaharuddin Mohd Nor. – KOSMO! ONLINE


Nenek Aliff Aziz meninggal dunia
23 Februari 2022, 6:04 pm
PETALING JAYA – Selepas beberapa hari pulang dari mengerjakan ibadah umrah di Tanah Suci Mekah, berita duka menimpa penyanyi Aliff Aziz apabila kehilangan neneknya hari ini.
Berita tersebut dimaklumkan sendiri Aliff, 31, menerusi satu hantaran Instagram sebentar tadi.
Menurut penyanyi lagu Sayang Sayang itu, allahyarham neneknya, Rahmah Ismail yang tinggal di Singapura menghembuskan nafas terakhir pagi tadi.
“Pagi ini, nenda saya Hajah Rahmah Ismail telah kembali ke rahmatullah. Saya selalu cucu pertama, berhajat kepada semua untuk sedekahkan al-Fatihah kepadanya.
“Juga doakan semoga arwah nenda saya ditempatkan bersama hamba-hamba Allah yang beriman,” tulisnya.
Penyayang
Tambah penyanyi kelahiran Singapura itu lagi, arwah neneknya merupakan seorang yang penyayang dan sepanjang hayatnya, dia banyak berkhidmat membawa jemaah mengerjakan umrah dan haji sewaktu muda.

“Selamat jalan, Baba. Aliff doakan semoga Allah beri perlindungan atas segalat ketakutan dan dimakbulkan segala pengharapan Baba. Semoga Baba tenang di sana, amin,” tulisnya lagi.
Bagaimanapun, Aliff tidak berkongsi lanjut tentang punca kematian neneknya.
Aliff setakat ini masih menjalani kuarantin bersama isterinya, pelakon Bella Astillah selepas tiba di tanah air minggu lalu.
Pasangan suami isteri itu mengerjakan ibadah umrah bersama ibu bapa Bella dan berangkat ke Tanah Suci pada 9 Februari lalu.
Pemergian pasangan itu ke sana buat pertama kali turut menyaksikan Aliff berpeluang menyambut hari lahirnya yang ke-31 pada 16 Februari lalu. – KOSMO! ONLINE


Wanita larikan Toyota Hilux didakwa empat pertuduhan
Oleh IVAN AMIRUL

23 Februari 2022, 6:35 pm
KOTA KINABALU – Seorang wanita yang sebelum ini tular ekoran cuba melarikan sebuah kenderaan curi pada minggu lalu berdepan empat pertuduhan selepas dihadapkan ke Mahkamah Majistret Kota Kinabalu hari ini.
Bagaimanapun, tiada pengakuan diambil daripada tertuduh, Martini Abdul Ghani, 35, sewaktu semua pertuduhan dibacakan ke atasnya menerusi prosiding yang dijalankan secara dalam talian menerusi aplikasi Zoom di hadapan Majistret Lovely Natasha Charles.
Tertuduh bagi pertuduhan pertama, antara pukul 10 pagi hingga 11.30 pagi pada 14 Februari lalu di Jalan Sepanggar, dituduh menggunakan kekerasan jenayah terhadap empat anggota polis selaku penjawat awam dengan niat menghalang mereka menjalankan tugas mengikut Seksyen 353 Kanun Keseksaan.
Dalam pertuduhan kedua pula, wanita berkenaan didakwa mengikut Seksyen 379A Kanun Keseksaan ekoran melakukan kesalahan mencuri sebuah kenderaan jenis Toyota Hilux berwarna hitam kira-kira pukul 8.30 pagi pada 12 Februari lalu di kawasan Segama, Kota Kinabalu.
Sementara itu, bagi pertuduhan ketiga, tertuduh pada 14 Februari lalu antara pukul 10 pagi hingga 11.30 pagi di Jalan Sepanggar, di sini, didakwa memandu kenderaan terbabit secara melulu tanpa mengambil kira keadaan jalan dan bahaya kepada orang awam mengikut Seksyen 41 (1) Akta Pengangkutan Jalan 1987.
Manakala pertuduhan terakhir, tertuduh didakwa mengikut Seksyen 15 (1) (a) Akta Dadah Berbahaya 1952 kerana positif terhadap dadah jenis methaphetamine.

Mahkamah menetapkan 11 dan 18 Mac depan sebagai tarikh sebutan semula kes bagi pertuduhan pertama sehingga ketiga manakala sebutan semula kes untuk pertuduhan keempat ditetapkan pada 21 April depan.
Tertuduh dibenarkan ikat jamin sebanyak RM2,000 dengan dua orang penjamin warga tempatan bagi setiap pertuduhan. -KOSMO! ONLINE.


Pejuang pertaruh Aspirasi Johor kepada warga Johor
Oleh MOHD. HUSNI MOHD. NOOR

23 Februari 2022, 6:29 pm
PUTRAJAYA – Parti Pejuang Tanah Air (Pejuang) kemuka tiga janji kepada warga Johor sempena Pilihan Raya Negeri (PRN) Johor akan datang menerusi tema yang dikenali Aspirasi Johor.
Pengerusinya, Tun Dr. Mahathir Mohamad berkata, tiga janji berkenaan termasuk pembinaan kerajaan yang adil untuk semua, melawan gejala rasuah dan menghapuskan nilai hidup ‘tidak berasa malu’ untuk melakukan kesalahan.
Beliau berkata, Pejuang berazam untuk tidak mengenepikan kaum lain jika diberi peluang memerintah Johor biarpun dikenali sebagai sebuah parti politik Melayu.
“Kami juga akan berjuang melawan rasuah habis-habisan bagi mengurangkan kesan ketara terhadap ekonomi, politik dan sosial dalam negara.
“Kita juga mahu menghapuskan nilai hidup yang diperkenalkan Barisan Nasional (BN) iaitu tidak perlu malu (dengan perbuatan salah),” katanya pada sidang akhbar selepas Majlis Pelancaran Aspirasi Johor, di sini hari ini.
Katanya, Pejuang juga berhasrat mengubah haluan negara daripada hanya bergantung kepada pelaburan asing kepada pelaburan domestik secara besar-besaran.

Mahathir berkata, negara perlu memanfaatkan dan meneroka sumber ekonomi tempatan sebelum mengeksportnya ke luar negara sebagai sebuah produk berkualiti.
“Malaysia mempunyai sumber getah, minyak sawit, bijih timah dan ‘rare earth’ yang akan jadi satu punca kekayaan jika ia dimanfaatkan sebaiknya,” katanya.
Dalam pada itu, Dr. Mahathir berkata, jika Pejuang diberikan pilihan menjadi kerajaan, sembilan aspirasi akan diusahakan iaitu Johor yang bersih, cekap, amanah dan bermaruah; ekonomi rakyat tempatan diutamakan; merapatkan jurang ekonomi antara daerah; meraikan bakar anak muda dan Johor yang tidak meninggalkan sesiapa.
“Aspirasi lain termasuk Johor jaga alam, alam jaga kita; Johor penjaga Selat Melaka; Johor pusat ekonomi selatan dan Rakyat Johor diutamakan,” katanya. – KOSMO! ONLINE.


Pan-gon pilih Elavarasan sebagai pembantu jurulatih tempatan
Oleh MUHAMAD ARDIE PUTRA SUHAIMI

23 Februari 2022, 5:49 pm
TEKA-teki mengenai ‘anak tempatan’ yang bakal menjadi penolong ketua jurulatih kepada Kim Pan-gon akhirnya terjawab selepas pengendali import dari Korea Selatan itu memilih E. Elavarasan sebentar tadi.
Sebagai rekod, Elavarasan bukan nama asing dalam arena bola sepak tanah air dan sudah lebih 20 tahun menjadi pengendali dalam kancah Liga Malaysia (Liga M).
Pan-gon mengakui keputusan untuk melantik bekas pengendali Sarawak United itu cukup mudah kerana menepati kriteria utama yang dikehendaki selain mengenali ramai pemain tempatan tidak kira dalam kempen Liga Super atau Liga Premier.
“Selepas meneliti calon-calon yang telah ditemu duga oleh Pengarah Teknikal FAM, Scott O’Donell sebelum ini, saya sendiri telah bertemu Elavarasan dan beliau adalah calon terbaik untuk membantu saya dalam memberi informasi tepat, nasihat dan pendapat serta beberapa perkara lain.
“Selain itu, Elavarasan sebagai seorang jurulatih yang jujur, komited dan beliau sedia memberi sepenuh kerjasama dalam usaha membantu kami barisan kejurulatihan baharu mengembalikan skuad Harimau Malaya ke satu tahap prestasi lebih baik,” katanya dalam satu kenyataan semalam.
Sementara itu, Elavarasan yang kini berusia 60 tahun mengakui teruja apabila diberi kepercayaan untuk bekerja di bawah badan induk bola sepak negara, sekali gus menjadi sebahagian daripada skuad Harimau Malaya buat kali pertama dalam kariernya.

“Saya melihat tugasan ini sebagai satu cabaran dan juga peluang untuk saya menyumbang di peringkat kebangsaan. Saya gembira diberi peluang terbabit dalam projek Pan-gon.
“Saya berharap semua anggota kejurulatihan di bawah seliaan Pan-gon dapat mencipta keserasian dengan segera bagi menghadapi tugasan utama tidak lama lagi.
“Saya juga mengucapkan terima kasih kepada majikan saya, Sarawak United yang sudi melepaskan saya lebih awal daripada kontrak dan tidak lupa kepada pemain serta penyokong yang memberi kerjasama kepada saya sepanjang khidmat saya di Sarawak United,” katanya.
Pan-gon akan membimbing skuad Harimau Malaya buat kali pertama pada pada 14 Mac ini bagi menghadapi dua aksi antarabangsa di Singapura iaitu bertemu Filipina pada 23 Mac dan Singapura (26 Mac). – KOSMO! ONLINE


Kes bicara rasuah Rosmah ditutup selepas 25 saksi beri keterangan
Oleh NUZULSHAM SHAMSUDDIN

23 Februari 2022, 5:23 pm
KUALA LUMPUR – Perbicaraan kes rasuah Datin Seri Rosmah Mansor melibatkan pertuduhan rasuah berhubung projek pembekalan dan pemasangan tenaga solar di sekolah luar bandar di Sarawak, ditutup selepas Mahkamah Tinggi di sini selesai mendengar keterangan saksi pembelaan terakhir hari ini.
Perbicaraan itu ditutup selepas 42 hari perbicaraan dengan mahkamah selesai mendengar keterangan 25 saksi.
Dalam prosiding hari ini, peguam Jagjit Singh yang mewakili Rosmah memaklumkan  Mahkamah Tinggi bahawa pihak pembelaan menutup kes selepas saksi keduanya, bekas Pegawai Khas di Bahagian First Lady of Malaysia (FLOM) Jabatan Perdana Menteri (JPM), Datuk Seri Siti Azizah Sheikh Abod selesai memberikan keterangan.
Sehubungan itu , hakim Mohamed Zaini Mazlan menetapkan pada 5 April ini untuk mendengar hujahan pendakwaan dan pembelaan sebelum membuat keputusan.
Beliau turut menetapkan pada 9 Mac ini bagi pendakwaan memfailkan hujahan dan pada 23 Mac untuk pembelaan membalas hujahan itu.
“Saya akan memperuntukkan sepanjang hari (pada 5 April) untuk mendengar hujahan. Dengan itu, saya mengucapkan terima kasih kepada semua atas bantuan sepanjang perbicaraan,” kata hakim itu.

Sebelum ini, perbicaraan kes itu pernah beberapa tertangguh berikutan Perintah Kawalan Pergerakan (PKP). – KOSMO! ONLINE.


ShopeeFood diperluas ke Johor Bahru
Oleh MUHAMMAD IKHWAN IDERIS

23 Februari 2022, 6:16 pm
PETALING JAYA – Selepas pelancaran di Lembah Klang tahun lalu, ShopeeFood Malaysia memperluaskan perkhidmatannya ke Johor Bahru bermula hari ini.
Pengguna Shopee di sana boleh mula memesan makanan menerusi ShopeeFood pada aplikasi Shopee dengan penghantaran meliputi kawasan utama di Johor seperti Johor Bahru, Tampoi, Setia Tropika, Setia Indah dan Skudai.
Pelbagai jenama makanan antarabangsa dan tempatan di Johor Bahru tersedia untuk tempahan termasuk Mcdonalds, Shake Shake, Old Town, ZUS Coffee, Johnnys, Kenny Rogers, Oven & Fried Chicken, Soon Cafe, Banafee Village, Gatao Fried Chicken dan Anmour Cafe.
Ketua Pembangunan Perniagaan ShopeeFood Malaysia, Wong Chee Mun berkata, pihaknya gembira dengan sambutan menggalakkan di Lembah Klang dan ingin membawa kemudahan sama kepada pengguna Shopee di Johor Bahru.

“Kami berharap ia bukan sahaja memberi manfaat kepada pengguna, malah menggalakkan lebih ramai peniaga makanan dan minuman untuk mendaftarkan kedai mereka ke atas talian untuk mencapai lebih ramai pelanggan, sekali gus memacu pertumbuhan jangka panjang dalam era digital,” katanya dalam satu kenyataan semalam.
Sempena pelancaran, ShopeeFood menawarkan penghantaran percuma dan diskaun sehingga 40 peratus untuk makanan dan minuman dengan perbelanjaan minimum RM5 apabila membayar dengan ShopeePay pada aplikasi bermula 23 hingga 28 Februari.

Selain itu, dari 24 hingga 28 Februari, pengguna di Johor boleh menyertai peraduan eksklusif Order & Win, yang menawarkan produk eksklusif KitchenAid dan baucar ShopeeFood bernilai sehingga RM8,000 dengan perbelanjaan minimum RM20 untuk pesanan makanan.


Kakitangan awam wanita mesti tutup aurat walaupun dengan selimut – Taliban
Oleh KOSMO!

23 Februari 2022, 6:00 pm
KABUL – Polis agama Taliban memaklumkan semalam bahawa wanita yang bekerja di jabatan-jabatan kerajaan Afghanistan perlu bertudung dan berselimut jika perlu, untuk menutup aurat atau mungkin hilang pekerjaan mereka, lapor laman berita Wion News.
Kebanyakan wanita dihalang bekerja di jabatan kerajaan sejak Taliban mengambil alih kuasa pada Ogos tahun lalu. Pemerintah baharu Afghanistan itu mendakwa bahawa kakitangan awam wanita akan dapat kembali bekerja setelah beberapa perkara ditetapkan pada keadaan sepatutnya seperti pengasingan pejabat antara lelaki dan wanita.
Perkara tersebut dimaklumkan oleh Kementerian Penggalakan Kebajikan dan Pencegahan Maksiat dalam satu kenyataan semalam.
Kementerian berkenaan mendapat kemasyhuran semasa Taliban pertama kali berkuasa pada 1996 hingga 2001 kerana melaksanakan tafsiran peraturan Islam yang ditetapkan oleh pimpinan Taliban.
Tidak jelas mengapa kenyataan berkenaan dikeluarkan kerana kebanyakan wanita di negara tersebut sentiasa menutup kepala mereka di khalayak ramai dengan sekurang-kurangnya memakai selendang longgar.
“Mereka boleh berhijab mengikut kehendak mereka,’’ jata jurucakap kementerian, Mohammad Sadeq Akif Muhajir kepada AFP ketika dihubungi untuk mendapatkan penjelasan. – Agensi


Pekerja syarikat kurier maut kemalangan dengan lori
Oleh MASTURAH SURADI

23 Februari 2022, 6:23 pm
MERSING – Seorang pekerja syarikat kurier maut selepas motosikal ditunggang terlibat dalam kemalangan di kilometer 8 Jalan Nitar- Mersing petang tadi.
Difahamkan mangsa, Muhammad Luqman Hakim, 24, dalam perjalanan untuk menghantar barang di Felda Nitar dalam kejadian berlaku kira-kira pukul 1.50 petang itu.
Ketua Polis Daerah Mersing, Superintendan Cyril Edrward Nuing berkata, kemalangan tersebut melibatkan sebuah lori dari syarikat kurier yang sama.
Katanya hasil siasatan di tempat kejadian mendapati lori jenis Hino dipandu seorang lelaki dari Felda Nitar dalam perjalanan hendak menuju ke Bandar Mersing.
“Setiba di lokasi kejadian lori dipandu dipercayai telah hilang kawalan lalu terbabas memasuki laluan bertentangan dan dilanggar motosikal jenis Yamaha LC 135 ditunggang mangsa.
“Akibat daripada kemalangan tersebut penunggang motosikal berasal dari Mersing mengalami kecederaan parah di bahagian badan dan kepala.

“Mangsa kemudian disahkan meninggal dunia di tempat kemalangan oleh paramedik Hospital Mersing,”katanya dalam kenyataan hari ini.
Tambahnya, pemandu lori tidak mengalami sebarang kecederaan dan kes tersebut diklasifikasi bawah Seksyen 41 (1) Akta Pengangkutan Jalan 1987.-KOSMO! ONLINE.


IBN Corp dinobat Anugerah Pilihan Pengguna 2022
Oleh KOSMO!

23 Februari 2022, 6:35 pm
KUALA LUMPUR –  IBN Corp Ltd (IBN Corp), pemaju hartanah mewah, telah dipilih memenangi Anugerah Pilihan Pengguna tahun 2022 oleh Majlis Tindakan Pengguna Negara (MTPN).
Ia  adalah pengiktirafan kepada syarikat yang berupaya memenuhi kepuasan pelanggan dan memperoleh kecemerlangan perniagaan bagi kualiti produk serta perkhidmatan, profesionalisme dan integriti mereka.
Anugerah Pilihan Pengguna 2022 yang turut diiktiraf oleh Kementerian Perdagangan Dalam Negeri dan Hal Ehwal Pengguna itu merupakan  kemuncak pencapaian usaha dan kesetiaan jenama pemenang kerana ia berdasarkan tinjauan MTPN yang mengumpul dan menyemak pendapat beribu-ribu pelanggan setiap tahun.
Naib Presiden IBN Corp Megat Khalil Izzuddin Shah, anugerah tersebut adalah satu pencapaian membanggakan buat syarikat atas usaha gigih kakitangannya setiap tahun yang sentiasa  menunjukkan dedikasi berterusan bagi memenuhi kepuasan pelanggan.

“Dari sesi penglibatan dengan bakal pembeli hartanah dan pelabur yang berpengalaman sehinggalah kepada menjalankan tinjauan pasaran khusus, pasukan kami sentiasa berusaha untuk menambah baik cara kami menjalankan perniagaan. Kami berbesar hati untuk diiktiraf di atas prestasi profesional dan kepakaran kami,” katanya dalam kenyataan.
IBN Corp yang ditubuhkan sejak tahun 2018 telah berjaya membangunkan projek  IBN Bukit Bintang dengan nilai pembangunan kasar (GDV) RM1.3 bilion dan IBN Highlands City iaitu projek pembangunan bercampur dengan GDV RM6.2 bilion yang terletak di Genting Highlands.

Projek pembangunan hartanah lain turut melibatkan anak syarikatnya iaitu Bentong Eco Park di Pahang dan Green City di Serendah, Selangor.


Tinggal 60 kotak ayam sejuk beku tepi Sungai Golok
Oleh ROSLIZA MOHAMED

23 Februari 2022, 4:56 pm
TUMPAT – Beberapa orang lelaki bertindak melarikan diri ke sempadan Thailand dengan bot selepas kegiatan menyeludup sebanyak 60 kotak ayam sejuk beku di pengkalan haram Pulau Ular di sini dihidu Pasukan Polis Marin (PPM) Wilayah Tiga Pengkalan Kubor semalam.
PPM Wilayah Tiga menjalankan serbuan di kawasan tersebut kira-kira pukul 6 pagi dalam Ops Landai/ Ops Kontraban Siri 9/2022.
Komander PPM Wilayah Tiga, Asisten Komisioner Norzaid Muhammad Said berkata, anggota PPM menjalankan siasatan di lokasi itu selepas menerima maklumat mengenai kegiatan penyeludupan.
Menurutnya, selepas hampir dua jam membuat intipan, sebuah bot enjin galah dilihat merapati pengkalan haram tersebut sebelum beberapa orang lelaki memunggah sesuatu ke atas jeti.
“Anggota PPM terus menyerbu kawasan itu, namun kesemua suspek bertindak masuk semula ke dalam bot dan melarikan diri menghala ke Thailand.
“Pemeriksaan mendapati, mereka meninggalkan sebanyak 60 kotak mengandungi ayam sejuk beku yang dianggarkan bernilai RM19,000,” katanya ketika dihubungi Kosmo! hari ini.

Norzaid memberitahu, pihaknya menunggu di lokasi itu selama hampir 30 minit, namun tiada sesiapa yang tampil memgambil kesemua barangan tersebut.
Menurutnya, kesemua barangan rampasan dibawa ke Pengkalan Polis Marin untuk tindakan lanjut dan kes disiasat mengikut Seksyen 11(1) Akta Perkhidmatan Kuarantin Dan Pemeriksaan Malaysia 2011. – KOSMO! ONLINE


Kru kapal warga Rusia hilang dipercayai jatuh laut
Oleh ABDUL RASHID ABDUL RAHMAN

23 Februari 2022, 4:43 pm
KUANTAN – Seorang kru kapal warga Rusia dikhuatiri lemas selepas dipercayai terjatuh dari kapal tangki yang sedang belayar dari Pasir Gudang Johor ke Pula di Croatia.
Pengarah Agensi Penguatkuasaan Maritim Malaysia (Maritim) Pahang, Laksamana Pertama Kamal Ariffin Jusoh berkata, mangsa Nerkrasov Sergey,48, kali terakhir dilihat ketika kapal berkenaan berada pada kedudukan kira-kira 4.2 batu nautika barat daya Pulau Aur di Mersing, Johor.
Nerkrasov Sergey
“Mangsa disedari hilang kira-kira pukul 10.30 malam semalam semasa kapal berkenaan berada pada kedudukan sekitar 1.6 batu nautika timur Tanjung Gelang.
“Sebaik menerima laporan daripada Ibu pejabat Maritim Malaysia di Putrajaya bot ronda Maritim yang sedang beroperasi di sekitar lokasi segera diatur gerak untuk melaksanakan operasi mencari dan menyelamat,” katanya dalam kenyataan di sini hari ini.
Menurutnya Maritim Pahang telah menyalurkan maklumat kepada Maritim Johor dan aset udara Maritim Malaysia bagi mendapatkan bantuan mengesan mangsa.
Katanya, maklumat berkenaan kejadian itu turut disalurkan kepada komuniti nelayan tempatan dan beberapa agensi bagi membantu dalam operasi pencarian mangsa.

Sementara itu katanya Maritim Malaysia sentiasa bersiap-sedia memberikan perkhidmatan dan bantuan kecemasan kepada komuniti maritim serta agensi-agensi kerajaan yang mengalami kecemasan di laut mahu pun ditimpa bencana.
“Sebarang maklumat berkaitan kejadian kecemasan dan kegiatan jenayah di laut boleh terus menghubungi pusat operasi Maritim Pahang di talian 09-5717345 atau melalui talian bantuan kecemasan MERS 999,” ujarnya. – KOSMO! ONLINE


Bakal penternak kambing tertipu dengan iklan online
Oleh TENGKU DANISH BAHRI TENGKU YUSOFF

23 Februari 2022, 4:59 pm
KUALA TERENGGANU – Hasrat seorang pemuda untuk menceburkan diri dalam bidang penternakan kambing berkecai apabila menjadi mangsa penipuan online dengan kerugian RM13,500 pada Sabtu lalu.
Ketua Jabatan Siasatan Jenayah Komersial (JSJK) Terengganu, Superintendan M. Zambri Mahmud berkata, RM13,500 itu merupakan wang pendahuluan bagi pembelian 50 ekor kambing yang sepatutnya diterima lelaki berusia 25 tahun terbabit.
Beliau berkata, lelaki berkenaan mendakwa tertarik dengan iklan penjualan kambing yang telah dimuat naik seorang peniaga menerusi media sosial pada Sabtu lalu.
“Berdasarkan iklan yang dimuat naik di laman Facebook terbabit, individu itu menawarkan kambing dengan harga jualan RM570 seekor termasuk kos penghantaran.
“Tertarik dengan tawaran tersebut, mangsa menghubungi suspek sebelum membayar wang deposit RM13,500 pada hari sama dengan jaminan kambing-kambing akan dihantar pada Isnin lalu (kelmarin),” katanya ketika dihubungi Kosmo! di sini hari ini.
Zambri berkata, begitupun, 50 ekor kambing yang dipesan tidak sampai seperti dijanjikan dan suspek memberi alasan ia disebabkan kerana pemandu lori terlibat dijangkiti Covid-19.

Tambah beliau, peniaga online kemudiannya berjanji untuk memulangkan semula wang pendahuluan, RM13,500 kepada mangsa apabila didesak.
“Begitupun, suspek bukan sahaja gagal menetapi janjinya sekali lagi malah tidak menjawab panggilan serta menyekat terus nombor telefon bimbit mangsa termasuk menerusi aplikasi WhatsApp.
“Lelaki itu yang menyedari tertipu telah membuat laporan polis di Ibu Pejabat Polis Daerah Kuala Terengganu di sini semalam,” katanya.
Zambri berkata, siasatan sedang dilakukan mengikut Seksyen 420 Kanun Keseksaan kerana menipu. – K! ONLINE


Kes Raja Bomoh ditangguh
Oleh KOSMO!

23 Februari 2022, 4:35 pm
IPOH – Mahkamah Rendah Syariah Ipoh hari ini menangguhkan prosiding kes Ibrahim Mat Zin atau Raja Bomoh yang disiasat atas kesalahan mencela dan menghina agama Islam selepas tular rakaman video beliau melakukan ritual menolak musibah bencana banjir.
Hakim Syarie Azman Saad membuat ketetapan itu selepas membenarkan permohonan Pendakwa Syarie, Suhaili Ishak untuk melengkapkan siasatan sebelum mengemukakan kertas pertuduhan.
Menurut Azman, beliau sebenarnya berhasrat tidak memanjangkan tempoh siasatan kes.
“Saya membenarkan penangguhan dua bulan dan ini adalah tangguhan terakhir. Dilepaskan tidak bermaksud tidak didakwa tetapi kerana siasatan tidak lengkap.
“Cuma prosiding mahkamah, ini tangguhan terakhir tidak boleh lama-lama,” katanya.
Azman kemudian menetapkan kes Ibrahim, 71, bersama seorang wanita, Suliaha Abdul Hamid, 62, yang dikenali sebagai ‘Puteri Zaleha’ disebut semula pada 25 April ini.

Beliau turut membenarkan permohonan Suliaha untuk menukar penjamin baharu ekoran penjamin sebelum ini dijangkiti Covid-19 selain sukar untuk hadir ke mahkamah.
Pada prosiding kes sebelum ini, Hakim Syarie Mohammad Najib Ab. Razak membenarkan Ibrahim dan Suliaha masing-masing dibebaskan dengan jaminan RM3,000 dengan seorang penjamin dalam kalangan ahli keluarga. – KOSMO! ONLINE


KKM tolak kemasukan produk rumusan bayi ada bakteria
Oleh NUR HUDA MUSA

23 Februari 2022, 5:15 pm
PETALING JAYA – Kementerian Kesihatan (KKM) menolak kemasukan dua produk rumusan bayi jenama Alimentum (400g) dan Human Milk Fortifier (0.9gx50 paket) di semua pintu masuk negara selepas dikesan mengandungi bakteria Cronobacter sakazakii dan Salmonella Newport.
Ketua Pengarah Kesihatan, Tan Sri Dr. Noor Hisham Abdullah berkata, pihaknya sudah menghubungi syarikat pengeluaran produk rumusan bayi berkenaan iaitu Abbott Laboratories (M) Sdn. Bhd. serta mengesahkan bahawa pihak syarikat sudah menarik semula produk yang berada di pasaran secara sukarela.
“KKM mengambil maklum laporan oleh Pihak Berkuasa Dadah dan Makanan, Amerika Syarikat (USFDA) mengenai isu penemuan bakteria Cronobacter sakazakii dan Salmonella Newport dalam rumusan bayi keluaran Abbott Nutrition’s Sturgis dari Amerika Syarikat.
“Hasil siasatan KKM melalui Bahagian Keselamatan dan Kualiti Makanan mendapati hanya dua produk rumusan bayi yang terbabit iaitu Alimentum (400g) dan Human Milk Fortifier (0.9gx50 paket) dengan nombor kumpulan yang dimulai digit 22 hingga 37 pada kod bar pada bekas bernombor K8, SH atau Z2 serta mempunyai tarikh luput 1.4.2022 dan seterusnya,” katanya dalam satu kenyataan di sini hari ini.
Noor Hisham memaklumkan, syarikat yang terlibat juga telah mengambil tindakan proaktif dengan menghubungi peruncit, pengedar dan institusi yang membeli produk itu supaya menghentikan penjualan rumusan bayi berkenaan.
“Bakteria Cronobacter sakazakii terdapat secara meluas di persekitaran dan boleh hidup pada keadaan kering seperti di dalam rumusan bayi.

“Jangkitan Cronobacter boleh menyebabkan meningitis atau sepsis, bagaimanapun ia jarang berlaku dan gejala yang ditunjukkan oleh bayi adalah seperti demam, tiada selera makan atau kelesuan,” ujarnya.
Tambah kenyataan itu, Noor Hisham turut menasihatkan agar semua peniaga termasuk peniaga dalam talian yang masih mempunyai stok berkenaan hendaklah menghentikan serta-merta penjualan dan menghubungi Pejabat Kesihatan Daerah terdekat.
“Ibu bapa dan penjaga pula dinasihatkan untuk mengenalpasti kumpulan kod rumusan bayi berkenaan serta berhenti menggunakan produk terbabit dan memantau kesihatan bayi serta segera mendapatkan rawatan sekiranya bayi mempunyai gejala selepas meminum rumusan susu bayi berkenaan,” katanya. – KOSMO! ONLINE.


KPDNHEP gagalkan penyelewengan diesel bersubsidi
Oleh SITI A'ISYAH SUKAIMI

23 Februari 2022, 5:04 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) menumpaskan aktiviti penyelewengan minyak diesel bersubsidi dalam dua serbuan ke atas sebuah stesen minyak dan kawasan tapak pembinaan dengan nilai keseluruhan rampasan dianggarkan RM178,347.85.
Serbuan melibatkan sembilan anggota penguat kuasa KPDNHEP itu bermula pukul 9 pagi semalam ke atas stesen minyak di Jalan Pintasan Dengkil-Putrajaya dan sebuah kawasan tapak pembinaan terletak bersebelahannya yang disyaki menjalankan aktiviti penyelewengan minyak diesel bersubsidi.
Pengarah Penguat Kuasa KPDNHEP, Azman Adam berkata, ketika serbuan dilakukan ke atas stesen minyak tersebut, terdapat sebuah lori yang telah diubah suai sedang mengisi minyak diesel bersubsidi di salah sebuah pam stesen minyak berkenaan.
“Hasil pemeriksaan lanjut mendapati, minyak diesel yang diisi ke dalam tangki yang telah diubah suai pada lori tersebut disyaki disambungkan atau disalurkan terus ke sebuah tangki di kawasan tapak pembinaan melalui saluran separa kekal bawah tanah, menghubungkan antara tangki lori itu kepada sebuah tangki lain.
“Susulan itu, pasukan serbuan telah mengambil tindakan dengan menyita sejumlah 64,400 liter minyak diesel dari dua tangki masing-masing terletak dalam bawah tanah di stesen minyak tersebut dan sebuah lagi di dalam kawasan tapak pembinaan itu,” katanya dalam satu kenyataan di sini hari ini.
Beliau berkata, selain itu, sitaan turut melibatkan sebuah lori berkapasiti empat tan, saluran paip getah, sebuah compressor, satu set dekoder televisyen litar tertutup (CCTV) dan invois/resit jualan berserta dokumen perniagaan yang lain bagi tujuan siasatan lanjut.

Ujarnya lagi, dua individu lelaki warga tempatan masing-masing berumur 35 tahun yang mengaku sebagai pengurus dan penyelia tapak pembinaan berkenaan turut ditahan bagi membantu siasatan.
Dalam pada itu, Azman berkata, kertas siasatan telah dibuka dan siasatan lanjut akan dilakukan di bawah Akta Kawalan Bekalan 1961 bagi mengenal pasti rantaian pengedaran minyak diesel tersebut bermula dari stesen minyak ke tapak pembinaan seterusnya ke peringkat pembeli. – KOSMO! ONLINE


MAIPk akan bantu warga emas sakit terlantar
Oleh ZAKI SALLEH

23 Februari 2022, 4:27 pm
IPOH – Majlis Agama Islam dan Adat Melayu Perak (MAIPk) akan membantu permohonan seorang warga emas yang sakit terlantar di Parit 1A, Sungai Manik, Teluk Intan.
Ketua Pegawai Eksekutif MAIPk, Shahrul Azam Shaari berkata, permohonan bantuan tersebut sedang diproses serta sebagai tindakan awal bantuan segera diberikan.
Menurut beliau, pihaknya mengambil maklum untuk menjelaskan isu bantuan berkenaan yang sebelum ini tular menerusi satu video di media sosial.
“Pengadu, Puan Diwiyana Mohammed sebelum ini menetap di Cheras, Kuala Lumpur telah berpindah tinggal di rumah ibu mertua di Teluk Intan sejak tahun 2019.
“Pada 3 Februari 2022, pejabat MAIPk Daerah Hilir Perak telah menerima permohonan bantuan bulanan daripada suami pengadu,” katanya dalam satu kenyataan hari ini.
Jelas beliau, sebagai tindakan awal bantuan segera wang tunai telah disampaikan serta merta oleh Pegawai Baitulmal Daerah Hilir Perak kepada keluarga pengadu sebanyak RM300 hari ini.

“Selanjutnya bantuan bulanan dan perubatan kepada ibu pengadu yang sakit terlantar akan diberikan setelah diluluskan oleh Mesyuarat Jawatankuasa Baitulmal Daerah Hilir Perak,” katanya.
Sejak semalam tular dalam media sosial luahan seorang wanita yang kecewa apabila usaha mendapatkan bantuan untuk ibunya menerusi Jabatan Kebajikan Masyarakat (JKM) negeri Perak dan zakat masih gagal.
Wanita itu, Dyana Mohammed atau dikenali sebagai Kak Yana melalui klip video yang dimuat naik dalam laman media sosial miliknya mendakwa telah membuat permohonan untuk mendapatkan bantuan melalui dua agensi itu sebanyak dua kali.
Sementara itu, Pengerusi Jawatankuasa Pembangunan Wanita dan Keluarga, Kebajikan Masyarakat dan NGO negeri, Datuk
Norashikin Wan Noordin turut menziarahi keluarga berkenaan petang tadi.
Kunjungan beliau bagi mendapatkan gambaran sebenar tentang isu berkenaan serta memudahkan permohonan bantuan diberikan. – KOSMO! ONLINE


UFO berlegar-legar dua jam di Pakistan
Oleh Kosmo

23 Februari 2022, 5:17 pm
ISLAMABAD  – Seorang lelaki di Pakistan merakam video  memaparkan sebuah objek terbang tidak dikenali (UFO) sedang berlegar-legar di ruang udara bandar raya Islamabad sekitar  dua jam, lapor akhbar The Sun semalam.
Arslan Warraich, 33, menghabiskan masa dua jam memerhatikan UFO berbentuk segi tiga itu yang berlegar-legar di daerah DHA 1,  sambil merakam gambar dari pelbagai sudut yang jelas.
“Saya masih tidak tahu apakah objek tersebut. Saya membuat rakaman selama 12 minit, pada waktu berbeza dengan berpuluh-puluh gambar dirakam serta memantaunya selama dua jam.
“Pada pandangan mata kasar, ia kelihatan seperti seketul batu hitam berbentuk bulat. Namun, selepas menggunakan fungsi zoom, saya dapat melihat objek berbentuk tiga segi serta terdapat satu bonjolan jelas di bahagian atas UFO tersebut menuju ke arah belakang.
“Ia berwarna hitam dan tidak mempunyai bahagian tepi yang tajam. Ia juga tidak memantulkan terlalu banyak cahaya serta tiada cahaya yang terpancar daripadanya,” kata Arslan.
Lelaki itu kemudian  berkongsikan gambarnya di media sosial dengan ramai pengguna mengagumi video yang kelihatan jelas dan tulen itu.

“Adakah anda sedar bahawa dokumen seperti ini adalah sesuatu yang jarang dilihat?” kata seorang pengguna.
“Beginilah caranya untuk merakam gambar UFO,” komen seorang lagi. – AGENSI


Hadir ikut waktu janji temu bagi elak sesak ambil bantuan
Oleh MOHD YUNUS YAKKUB

23 Februari 2022, 4:52 pm
SHAH ALAM – Pemohon yang belum menerima Bantuan Selangor Bangkit (BSB) disarankan menepati waktu janji temu yang ditetapkan menerusi sistem pesanan ringkas (SMS) yang diberikan bagi mengelakkan sebarang kesesakan.
Menteri Besar Selangor, Datuk Seri Amirudin Shari berkata, beliau mengambil maklum respon balas tentang pemohon bantuan banjir yang beratur panjang semalam.
Katanya, pihak Pejabat Daerah Klang memberi pilihan kepada pemohon sama ada menerima secara tunai atau pemindahan dana elektronik (EFT) ke dalam akaun bank mereka.
“Namun, majoriti pemohon memilih untuk datang mengambil tunai dan ini menyebabkan barisan yang panjang di tempat yang disediakan.
“Keadaan menjadi sukar dikawal berikutan majoriti penduduk memilih untuk hadir lebih awal berbanding masa yang ditetapkan mengenai waktu janji temu melalui SMS yang diterima mereka,” katanya dalam kenyataan hari ini.
Justeru, Amirudin menjelaskan kerjasama dan persefahaman semua pihak dapat melancarkan lagi penyaluran BSB seterusnya dapat diselesaikan mengikut tempoh masa yang ditetapkan.

Kosmo! semalam melaporkan kira-kira 1,000 mangsa banjir menyerbu Dewan Majlis Bandaraya Shah Alam (MBSA) Kemuning Seksyen 32 di sini bagi menerima BSB dan Bantuan Wang Ihsan (BWI).
Mereka didapati hadir seawal pukul 1 tengah hari dan menyebabkan lokasi sesak dengan orang ramai beratur lebih satu kilometer bagi menunggu giliran memasuki dewan berkenaan yang dibuka bermula pukul 3 petang. -KOSMO! ONLINE


Perak tangguh semua program kerajaan negeri
Oleh MOHAMAD HAFIZI BIN MOHD SAID

23 Februari 2022, 4:47 pm
IPOH – Perak mengumumkan penangguhan semua program kerajaan negeri selepas menerima pandangan dan nasihat Majlis Keselamatan Negeri (MKN) hari ini.
Menteri Besar, Datuk Seri Saarani Mohamad dalam satu kenyataan memaklumkan, keputusan berkenaan dibuat memandangkan peningkatan kes Covid-19 yang melanda negeri serta negara masa ini.
Menurut Saarani, bagaimana pun program yang melibatkan penyampaian bantuan kecemasan, kes Covid-19 serta program vaksinasi dan dos penggalak akan diteruskan dengan pematuhan prosedur operasi standard (SOP).
“Saya juga meminta supaya semua rakyat negeri Perak khususnya, mengamalkan SOP serta amalam-amalan kesihatan bagi membendung penularan kes Covid-19,” katanya.
Beliau juga turut menyeru mereka yang belum mendapat suntikan vaksinasi ketiga supaya segera berbuat demikian.
Menurut perkongsian di laman sesawang CovidNow, Perak mencatatkan 1,025 kes aktif Covid-19 semalam dengan dua kematian serta satu kluster baharu Jalan Parit Tanjung Belanja diumumkan melibatkan 13 orang positif. – KOSMO! ONLINE


Isteri nelayan terkejut terima pencen Perkeso
Oleh KOSMO!

23 Februari 2022, 3:32 pm
Oleh DIANA SURYA ABD WAHAB
KUANTAN – Isteri kepada seorang nelayan yang meninggal dunia akibat Covid-19 tidak menyangka menerima pencen bulanan daripada Pertubuhan Keselamatan Sosial (Perkeso).
Suri rumah, Maimon Ismail, 58, berkata dia terkejut apabila dimaklumkan pihak Perkeso tentang pencen bulanan yang bakal diterimanya susulan kematian suaminya Safie Ismail,58, yang dijangkiti Covid-19 pada Julai tahun lalu.
“Arwah suami hanya bekerja sebagai nelayan dan pastinya tidak mempunyai sebarang caruman, saya tidak tahu Allahyarham ada membuat caruman sendiri dengan Perkeso dan hanya tahu apabila dimaklumkan pihak Perkeso selepas kematiannya.
“Sedikit sebanyak dengan adanya pencen ini ia dapat membantu menampung keperluan kami dan paling penting membiayai pelajaran anak bongsu yang sedang belajar di institusi pengajian tinggi (IPT),”katanya ketika ditemui selepas majlis penyerahan faedah Perkeso oleh Pengarah Perkeso Pahang, Tarmizi Mukhtar di Wisma Perkeso di sini hari ini.
Allahyarham Safie Ismail disahkan meninggal dunia pada Julai tahun lalu selepas dijangkiti virus itu ketika bekerja mengumpul hasil tangkapan laut di Kompleks Lembaga Kemajuan Ikan Malaysia (LKIM) di Kemunting, dekat sini.

Sementara itu Tarmizi berkata, isteri Allahyarham Safie layak menerima faedah kerana allahyarham mencarum di bawah skim perlindungan pekerjaan beberapa tahun lalu.
“Berdasarkan laporan, Allahyarham mendapat jangkitan penyakit berjangkit itu ketika bekerja sebagai pengumpul hasil tangkapan di kompleks LKIM.
“Jadi penerima iaitu isterinya layak menerima faedah pengurusan mayat dan faedah pencen secara bulanan kerana suaminya itu mendapat jangkitan ketika sedang bekerja,” ujarnya. – KOSMO! ONLINE


14,176,241 dos penggalak telah diberikan
Oleh SITI A'ISYAH SUKAIMI

23 Februari 2022, 4:11 pm
PUTRAJAYA – Sebanyak 14,176,241 dos penggalak telah diberikan kepada individu dewasa yang layak meliputi 60.3 peratus daripada penduduk dewasa di Malaysia menerusi Program Imunisasi Covid-19 Dos Penggalak (PICK-B), berdasarkan data sejak 1 Oktober sehingga semalam.
Ketua Pengarah Kesihatan, Tan Sri Dr. Noor Hisham Abdullah berkata, vaksin dos penggalak dapat memberi perlindungan yang terbaik daripada kematian dan gejala serius Covid-19.
“Oleh itu Kementerian Kesihatan (KKM) menyeru semua individu dewasa berkelayakan, namun belum menerima vaksin dos penggalak untuk segera mendapatkannya dari pusat pemberian vaksin (PPV) terdekat secara walk-in.
“Semak PPV di https://vaksincovid.protecthealth.com.my/find. Bagi yang telah mendaftar, KKM memohon agar anda hadir ke slot janji temu tersebut,” katanya dalam satu kenyataan di sini hari ini.
Dalam pada itu, beliau berkata, kumpulan individu yang tidak divaksinasi adalah paling berisiko untuk dijangkiti Covid-19 yang serius terutama pada kategori empat dan lima selain paling berisiko untuk mati akibat jangkitan tersebut.
Katanya, kumpulan individu yang telah menerima vaksin Covid-19 dos penggalak adalah paling terlindung iaitu dapat dilihat jumlah kes lebih rendah dijangkiti Covid-19 serius pada kategori tiga, empat dan lima.

Dr. Noor Hisham menambah, kematian akibat Covid-19 dalam kalangan penerima dos penggalak lebih rendah berbanding kumpulan yang tidak divaksinasi dan kumpulan lengkap divaksin tetapi tidak lengkap dos penggalak. -KOSMO! ONLINE


Enam premis penjaja tiada lesen disita
Oleh NIA AMIRA NAJWA AZMI

23 Februari 2022, 4:23 pm
PETALING JAYA – Sebanyak enam tindakan sita telah dilaksanakan oleh Dewan Bandaraya Kuala Lumpur (DBKL) di bawah kesalahan UUK 3(1) undang-undang kecil pelesenan penjaja 2016 terhadap penjaja yang menjalankan perniagaan tanpa lesen perniagaan yang sah.
Dewan Bandaraya Kuala Lumpur (DBKL) telah membuat pemantauan dan tindakan berterusan terhadap penjaja warga asing pada 22 Februari 2022 dan 23 Februari 2022.
DBKL melaksanakn pemantauan dan tindakan penguatkuasaan 24 jam setiap hari terhadap warga asing yang menjalankan aktiviti perniagaan di kawasan Pasar Borong Kuala Lumpur, Pusat Bandar Utara dan Taman Wilayah serta Pasar Pudu dan sekitar kawasan Parlimen Cheras.
“Tindakan seperti ini akan diteruskan dari semasa ke semasa bagi mengekang lambakan penjaja warga asing penjaja tanpa lesen di kawasan tersebut,” kenyataan di dalam laman Facebook.
Pihak DBKL turut menasihatkan orang ramai sekiranya ternampak perniaga warga asing boleh menyalurkan aduan kepada DBKL secara atas talian. – KOSMO! ONLINE


Amaran cuaca buruk hingga Isnin depan
Oleh ALWANI ZAFIRAH

23 Februari 2022, 4:08 pm
PETALING JAYA – Jabatan Meteorologi Malaysia (MetMalaysia) mengesahkan beberapa amaran melibatkan cuaca buruk bakal berlaku di beberapa kawasan bermula hari ini hingga 28 Februari nanti.
MetMalaysia mengeluarkan amaran angin kencang dan laut bergelora melibatkan kategori pertama dan kedua bagi perairan negara ketika ini.
“Angin kencang timur laut berkelajuan 50 hingga 60 kilometer sejam (kmsj) dengan ombak mencapai ketinggian sehingga 4.5 meter dijangka berlaku kawasan perairan Pahang, Terengganu dan Kelantan.
“Ia melibatkan amaran kategori kedua,” katanya dalam satu kenyataan di Facebook hari ini.
Selain itu, bagi kategori pertama pula, kelajuan angin dianggarkan sekitar 40 hingga 50 kmsj dengan ketinggian ombak mencapai sehingga 3.5 meter.
“Antara kawasan yang terlibat adalah sekitar perairan Johor Timur, Sarawak, Sabah Barat dan Labuan.

“Keadaan angin kencang dan laut bergelora ini adalah berbahaya kepada semua aktiviti perkapalan dan pantai termasuk menangkap ikan dan perkhidmatan feri,” ujarnya.
Sementara itu, MetMalaysia turut melaporkan paras air laut di kawasan perairan Johor Timur, Pahang, Terengganu dan Kelantan dijangka mengalami peningkatan sehingga berisiko kepada limpahan air laut di pesisir pantai.
“Kejadian tersebut dijangkakan berterusan sehingga Sabtu nanti,” katanya lagi.
Dalam laporan lain, hujan lebat serta ribut petir sedang tertumpu di kawasan Kuching, Serian, Samarahan, Sibu, Mukah, Kapit (Song, Kapit dan Belaga) serta Miri (Subis, Miri dan Marudi).
“Cuaca buruk itu diramalkan akan berlarutan sehingga pukul 6 petang hari ini,” jelasnya.
Tambah MetMalaysia, keseluruhan negeri Kelantan dan Terengganu serta beberapa kawasan di Pahang dan Johor bakal mengalami hujan berterusan sehingga 26 Februari 2022. – KOSMO! ONLINE


500 berus gigi jenama tiruan dirampas
Oleh MOHD SYALMIZI HAMID

23 Februari 2022, 3:40 pm
GEORGE TOWN – Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang merampas sejumlah berus gigi, pisau pencukur dan pemetika api disyaki berjenama tiruan selepas melakukan dua serbuan di negeri ini semalam.
Operasi bermula kira-kira pukul 11.30 pagi itu membabitkan pasukan penguat kuasa KPDNHEP dan wakil pemilik cap dagang berkenaan di sebuah kedai runcit di Jalan Sungai Ujong di sini dan premis pemborong di Taman Seri Murni, Butterworth di Seberang Perai dekat sini.
Pengarah KPDNHEP negeri, Mohd. Ridzuan Ab. Ghapar berkata, serbuan tersebut dibuat selepas pihaknya menerima aduan daripada wakil pemilik cap dagang berkenaan.
“Kita menyita 2,765 unit pemetik api, pisau cukur (552) dan berus gigi (500) yang menggunakan cap dagangan berdaftar disyaki palsu di kedua-dua premis itu bagi siasatan lanjut.
“Jumlah sitaan tersebut dianggarkan bernilai RM4,087.50,” katanya dalam satu kenyataan hari ini.
Mohd. Ridzuan berkata, kes itu disiasat di bawah Akta Cap Dagangan 2019. – KOSMO! ONLINE


Jantina Sajat sama seperti kad pengenalan – Ahmad Marzuk
Oleh SUBKHI SUDARJI

23 Februari 2022, 3:23 pm
PUTRAJAYA – Timbalan Menteri di Jabatan Perdana Menteri, (Hal Ehwal Agama), Datuk Ahmad Marzuk Shaary memaklumkan jantina Muhammad Sajjad Kamaruz Zaman atau dikenali sebagai ‘Sajat’ adalah kekal seperti yang termaktub dalam kad pengenalannya.
“Jantina dia (Sajat) adalah sebagaimana dalam IC (kad pengenalan) di negara kita dan itu yang kita guna pakai.
“(Kad pengenalan) adalah dokumen yang sah di negara ini untuk menentukan jantina dia (Sajat) dan sama ada dia ingin pilih negara atau alam mana untuk tentukan jantina, perkara itu kita tidak campur,” katanya kepada media selepas melancarkan buku Manual Komuniti Hijrah (Lesbian dan Gay) di sini hari ini .
Semalam, media tempatan melaporkan Sajat melalui perkongsian secara langsung di Instagram miliknya telah memaklumkan yang dirinya telah menukar jantinanya kepada wanita secara sah di Australia.
Sajat sebelum ini diburu pihak berkuasa Malaysia selepas waran tangkap terhadapnya dikeluarkan kerana gagal hadir pada sebutan semula pertuduhan berpakaian menyerupai wanita di Mahkamah Tinggi Syariah Shah Alam, Selangor.
Pada Jun tahun lepas, polis turut menjejaki Muhammad Sajjad bagi membantu perbicaraan kes penipuan pertukaran nama dan jantina pada kad pengenalan yang sedang berlangsung di Mahkamah Ampang.

Mengulas keputusan Mahkamah Tinggi yang membatalkan pengharaman buku Gay is OK! A Christian Perspective semalam, Ahmad Marzuk berharap Kementerian Dalam Negeri (KDN) dapat mengemukakan rayuan mengenai perkara itu ke peringkat lebih tinggi.
“Sekiranya KDN ingin merayu ke mahkamah lebih tinggi, kita sokong supaya ia tidak menjadi perkara yang menggusarkan orang Islam.
“Lesbian, Gay, Biseksual dan Transgender (LGBT) dan buku tersebut tidak sepaturnya menjadi satu agenda untuk dinormalisasikan di negara kita. Ia tidak sesuai di Malaysia dan seluruh dunia,” katanya. – KOSMO! ONLINE


17 lokaliti panas dikesan sempena PRN Johor
Oleh NUR ALINA HASSAN

23 Februari 2022, 3:00 pm
MUAR – Polis Johor telah mengenal pasti beberapa lokaliti panas yang mungkin boleh mengakibatkan kekecohan bagi tempoh menjelangnya Pilihan Raya Negeri (PRN) tidak lama lagi.
Ketua Polis Johor, Datuk Kamarul Zaman Mamat berkata, 17 lokasi panas membabitkan di 17 Dewan Undangan Negeri (DUN) itu dikesan selepas mengambil kira sentimen persaingan politik, isu perkauman, jenayah kongsi gelap serta pelbagai aktiviti jenayah termasuk mereka yang mempunyai rekod lampau.
Oleh demikian menurut beliau, amaran telah dikeluarkan kepada penyokong parti-parti politik untuk tidak menggugat ketenteraman awam sepanjang tempoh pelaksanaan PRN Johor yang akan bermula Sabtu ini.
“Selain mengerahkan pemantauan yang lebih rapi di lokasi-lokasi berisiko berkenaan, kami juga akan melaksanakan pemantauan menggunakan unit dron. Di 56 DUN di seluruh Johor ini, kita dapati bahawa mungkin 17 DUN yang dianggap panas, bukan sahaja politik, tetapi panas juga dari segi kegiatan aktiviti gangsterisme dan aktiviti perjudian dalam pilihan raya.
“Kawasan terlibat mengikut kaum, persaingan politik, kongsi gelap dan juga aktiviti yang dijalankan mereka termasuklah yang mempunyai rekod lampau.
“Walaubagaimanapun pihak PDRM Johor khasnya telah mengadakan maklumat risikan dan sebagainya termasuklah bertemu dengan ketua kampung supaya menasihati kumpulan ini lebih awal agar tidak melakukan perkara tak diingini sepanjang tempoh PRN Johor,” katanya.

Beliau berkata demikian ketika ditemui selepas menghadiri Majlis Memperingati Peristiwa Bukit Kepong di Galeri Darurat Bukit Kepong di sini, hari ini.
Mengulas lanjut katanya, kontinjen Johor juga telah menubuhkan beberapa pasukan pemantau bagi memastikan kelancaran proses PRN dengan mematuhi prosedur operasi standard (SOP) yang ditetapkan.- KOSMO! ONLINE


Kerajaan sambut baik cadangan pelaksanaan subsidi haji bersasar
Oleh SUBKHI SUDARJI

23 Februari 2022, 3:16 pm
PUTRAJAYA – Kerajaan menyambut baik cadangan pelaksanaan subsidi haji bersasar hanya diberikan kepada golongan b40 khususnya kepada golongan miskin.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, ketika ini bantuan ini sememangnya telah disediakan.
“Salah satu cadangan yang baik dan memang pun walaupun kita tidak namakan subsidi, kita panggil bantuan mengerjakan haji. Subsidi itu bantuan dari kerajaan tetapi ini bantuan dari Tabung Haji.
“Tidak melibatkan peruntukan kerajaan dan ia hasil daripada Tabung Haji menjana pendapatan yang lebih dan akhirnya dapat menampung untuk mereka yang kerjakan haji.
“Kita memang daripada dulu lagi telah pun menawarkan kepada mana-mana jemaah haji yang berkeupayaan untuk bayar penuh kita bagi bayar penuh tanpa harga subsidi,” katanya pada majlis Pelancaran Manual Komuniti Hijrah Lesbian dan Gay terbitan Jakim di sini hari ini. – KOSMO! ONLINE


Cuba curi arak, dua lelaki ditahan
Oleh NOR AZIAH MAT NOH

23 Februari 2022, 4:05 pm
AMPANG JAYA – Cubaan dua lelaki mencuri arak gagal apabila ditahan polis ketika melarikan minuman keras terbabit di sebuah pasar raya sekitar Jalan Pandan Indah, di sini pagi tadi.
Ketua Polis Daerah Ampang Jaya, Asisten Komisioner Mohamad Farouk Eshak berkata, tangkapan itu dilakukan sepasukan polis yang sedang membuat rondaan di kawasan terbabit pada pukul 4.05 pagi.
“Polis berjaya menahan dua lelaki berusia 28 dan 34 tahun itu ketika dikejar pekerja pasar raya yang menjerit meminta pertolongan.
“Hasil pemeriksaan polis telah merampas dua bungkusan minuman arak berharga RM78 disyaki telah dicuri di premis tersebut,” katanya dalam satu kenyataan hari ini.
Jelasnya, kedua-dua suspek yang bekerja sebagai pemandu e-hailing dan kelindan lori itu telah ditahan reman selama empat hari sehingga Sabtu bagi membantu siasatan.
Katanya, kes disiasat di bawah Seksyen 380 Kanun Keseksaan kerana mencuri dalam bangunan dan jika sabit kesalahan boleh dikenakan penjara selama 10 tahun, denda atau kedua-duanya sekali. – KOSMO! ONLINE


AGC tolak representasi isteri Asmuni gugur pertuduhan
Oleh NUZULSHAM SHAMSUDDIN

23 Februari 2022, 4:14 pm
AMPANG – Jabatan Peguam Negara (AGC) menolak representasi yang dikemukakan isteri Ahli Parti Pribumi Bersatu Malaysia (Bersatu) Adam Asmuni, Lyiana Roslee bagi menggugurkan tiga pertuduhan iaitu mengedar dadah jenis kanabis dan menanam pokok dadah sama di sebuah rumah tahun lalu.
Perkara itu dimaklumkan Timbalan Pendakwa Raya Nurul Ameera Sam Kamaruddin pada sebutan semula kes itu di hadapan Majistret Farah Nasihah Annuar di Mahkamah Majistret di sini hari ini.
“Tertuduh (Lyiana) telah menghantar representasi (kepada AGC) dan ia ditolak manakala pertuduhan terhadapnya masih kekal di bawah Seksyen 39B Akta Dadah Berbahaya (ABD) 1952,” kata Nurul Ameera.
Dalam prosiding sama peguam Nur Mustanir Md. Nor yang mewakili Lyiana berkata pihaknya dimaklumkan bahawa laporan kimia telah siap namun sehingga kini kes masih belum dipindahkan ke Mahkamah Tinggi.
“Justeru saya (pembelaan) mohon satu tarikh akhir sebutan ditetapkan (sebutan) untuk memindahkan kes ke Mahkamah Tinggi,” kata peguam itu yang turut mewakili kes bagi pihak peguam Adam (tidak dapat hadir).
Mahkamah kemudian menetapkan 11 Mac ini untuk sebutan semula kes.

Pada 16 Februari tahun lalu, Adam ,36, dan Lyiana ,35, didakwa di Mahkamah Majisret di sini atas tiga pertuduhan mengedar dan menanam pokok jenis Kanabis di sebuah rumah tahun lalu.
Bagaimanapun tiada pengakuan direkodkan berikutan kes itu dibawah bidang kuasa Mahkamah Tinggi.
Mengikut pertuduhan pertama dan kedua, Adam dan Lyiana didakwa bersama-sama mengedar dadah berbahaya jenis kanabis anggaran berat 1580.4 gram dan mengedar cecair berbahaya jenis dadah sama berisipadu 7870 milliliter (ML).
Kesalahan itu didakwa di lakukan di sebuah rumah di Duta Suria Residency, Ampang di sini pukul 7.30 malam pada 20 Januari 2021.
Bagi kedua-dua kesalahan itu, pertuduhan dikemukakan mengikut Seksyen 39(B)(1)(a) Akta Dadah Berbahaya 1952 yang boleh dihukum di bawah Seksyen 39B(2) akta sama dibaca bersama dibawah Seksyen 34 Kanun Keseksaan.
Hukuman bagi seksyen itu memperuntukkan penjara seumur hidup atau gantung sampai mati dan jika tidak dihukum mati hendaklah disebat tidak kurang 15 sebatan jika sabit kesalahan.
Pertuduhan ketiga pasangan itu didakwa menanam sembilan pokok disyaki pokok Kanabis yang mana Kanabis itu diperolehi secara langsung atau tidak langsung pada tempat, waktu dan tarikh sama.
Kesalahan itu didakwa mengikut Seksyen 6B(1)(a) Akta Dadah Berbahaya 1952 yang boleh dihukum dibawah Seksyen 6(A)(3) akta sama yang diibaca dibawah Seksyen 34 Kanun Keseksaan yang memperuntukkan penjara seumur hidup dan sebatan tidak kurang daripada enam kali jika sabit kesalahan.
Media sebelum ini melaporkan seorang ahli politik ditahan selepas dipercayai mengedar dadah di Pudu selain menyerbu rumah suspek di Ampang.KOSMO! ONLINE


Lelaki mengamuk, tumbuk pengutip sewa
Oleh HARRITH HISHAM

24 Februari 2022, 9:15 pm
AMPANG JAYA – Angkara marah gara-gara kunci bilik ditukar kerana gagal membayar sewa bulanan menjadi punca seorang individu lain dipukul di Jalan Pandan Indah di sini, Isnin lalu.
Ketua Polis Daerah Ampang Jaya Asisten Komisioner Mohamad Farouk Eshak berkata, dalam kejadian 5.30 petang itu, mangsa berusia 26 tahun menerima panggilan daripada kerani memaklumkan suspek datang ke pejabat dalam keadaan marah.
Menurutnya, mangsa kemudian datang dan ingin berbincang namun suspek terus memarahi serta menumbuk mukanya.
“Mangsa mengalami kecederaan di pipi kiri dan luka di bawah mata serta bengkak jari. Mangsa kemudian mendapatkan rawatan di Hospital Ampang.
“Punca kejadian kerana mangsa menukar kunci mangga bilik sewa suspek disebabkan tidak membayar sewa bulanan bilik sebanyak RM600,” katanya dalam kenyataan hari ini.
Bagaimanapun, katanya, pasukan polis berjaya menahan suspek di Pandan Indah pada pukul 9.45 pagi keesokan harinya.

“Suspek berusia 37 tahun merupakan seorang pengawal keselamatan sebuah bank di sini dan didapati negatif dadah serta tiada rekod jenayah.
“Suspek direman tiga hari dan akan dituduh di Mahkamah Ampang esok mengikut Seksyen 323 Kanun Keseksaan dan Seksyen 506 Kanun Keseksaan iaitu ugutan jenayah,” katanya. – KOSMO! ONLINE


11 rakyat Malaysia di Ukraine sedang dibawa keluar
Oleh AMREE AHMAD

24 Februari 2022, 10:22 pm
PUTRAJAYA – Seramai 11 warga Malaysia yang berada di Ukraine sedang dibawa keluar dari negara Eropah tersebut susulan pelancaran operasi ketenteraan Rusia terhadap jirannya itu.
Perkara berkenaan disahkan oleh Menteri Luar, Datuk Seri Saifuddin Abdullah menerusi akaun sosial rasmi beliau malam ini sebagai mengulas perkembangan terkini di negara tersebut.
“Pihak kerajaan sedang berusaha melaksanakan proses evakuasi untuk kesemua 11 rakyat Malaysia yang masih lagi berada di Ukraine,” kata beliau melalui hantaran ringkas berkenaan.
Ia sebagai reaksi pengumuman oleh Perdana Menteri, Datuk Seri Ismail Sabri Yaakob ketika acara lawatan rasmi di Kemboja petang tadi berhubung nasib baki warga Malaysia di Ukraine.
Terdapat sejumlah 23 rakyat Malaysia yang berdaftar dengan Kedutaan Besar Malaysia di ibu kota Kyiv dengan 12 orang daripada mereka sudah dalam perjalanan pulang ke tanah air.
Presiden Rusia, Vladimir Putin pagi tadi telah mengisytiharkan pencerobohan pasukan tentera negara tersebut ke Ukraine serta siri serangan peluru berpandu dan roket dari pelbagai arah.

Mengulas lebih lanjut, Saifuddin turut mengesahkan bahawa pihak kedutaan juga memberikan perlindungan dan menyediakan tempat selamat sebelum mereka dapat pulang ke Malaysia.
Beliau namun tidak menyatakan sama ada mereka akan dipindahkan menerusi jalan darat ke negara jiran atau laluan udara melalui Lapangan Terbang Antarabangsa Boryspil dekat Kyiv.
Pejabat misi diplomatik tersebut boleh dihubungi terus menerusi telefon +380 442 855 271 atau talian khas selepas waktu pejabat pukul 5 petang hingga 8 pagi iaitu +380 988 387 885. – KOSMO! ONLINE


Kerajaan dukacita perkembangan di Ukraine
Oleh LUQMAN RIDHWAN MOHAMED NOR

24 Februari 2022, 9:30 pm
PUTRAJAYA – Perdana Menteri, Datuk Seri Ismail Sabri Yaakob menyatakan bahawa kerajaan berdukacita dengan perkembangan yang berlaku di Ukraine.
Menerusi ciapannya di Twitter, beliau berkata, keutamaan kerajaan pada masa ini adalah memastikan Keluarga Malaysia di Ukraine berada dalam keadaan selamat.
“Pihak Kedutaan Besar Malaysia di Kiev kini berusaha memberikan perlindungan dan menyediakan tempat selamat untuk rakyat Malaysia sebelum mereka dapat pulang ke Malaysia.
“Saya dimaklumkan bahawa terdapat 23 warganegara Malaysia yang berdaftar dengan Kedutaan Besar Malaysia di Kiev, 12 orang telah pulang ke tanah air manakala 11 orang masih di sana,” ciapnya hari ini.
Pada masa sama, Ismail Sabri berkata, Malaysia berharap agar satu jalan penyelesaian damai yang terbaik di antara Ukraine dan Rusia dapat segera dicapai, seterusnya berjaya menyelesaikan konflik tersebut.
Rusia hari ini melancarkan serangan terhadap Ukraine, dengan tentera negara tersebut dilaporkan telah menyeberang masuk ke Ukraine menerusi beberapa arah. – KOSMO! ONLINE


Dua anggota APM maut, seorang cedera parah kereta rempuh treler
Oleh ABDUL RASHID ABDUL RAHMAN

24 Februari 2022, 9:49 pm
MARAN – Dua anggota Angkatan Pertahanan Awam Malaysia (APM) maut manakala seorang lagi cedera parah selepas kereta dinaiki mereka melanggar belakang treler di Kilometer 142.8 Lebuh Raya Pantai Timur (LPT) 1 di sini hari ini.
Mangsa yang maut ialah pemandu kereta, Muhammad Nur Izzuddin Mohd Razali,21, dan penumpang hadapan Siti Fairuz Adnan,28.
Ketua Jabatan Siasatan dan Penguatkuasaan Trafik Pahang, Superintendan Kamarulzaman Jusoh berkata, kejadian kira-kira pukul 2.55 petang itu berlaku ketika kesemua mangsa yang menaiki kereta jenis Proton Wira dalam perjalanan dari arah Kuantan ke Kuala Lumpur.
“Apabila sampai di tempat kejadian kereta dinaiki mangsa dipercayai hilang kawalan dan melanggar bahagian belakang sebuah treler yang berada di lorong perlahan.
“Akibat kemalangan, pemandu dan penumpang hadapan kereta meninggal dunia di tempat kejadian manakala penumpang belakang mengalami kecederaan parah,”katanya di sini hari ini.
Menurut Kamarulzaman mangsa yang maut dibawa ke Hospital Sultan Haji Ahmad Shah (Hoshas) Temerloh untuk bedah siasat manakala mangsa yang cedera dirawat di hospital sama.

Katanya kes tersebut disiasat mengikut Seksyen 41 (1) Akta Pengangkutan Jalan 1987 dan siasatan awal mendapati lokasi kejadian adalah jalan lurus dua lorong satu hala dan semasa kejadian cuaca hujan dan permukaan jalan basah.
“Hasil siasatan awal mendapati kemalangan berpunca daripada kecuaian pemandu kereta yang disyaki memandu secara cuai dan melulu dalam cuaca hujan lebat sehingga terbabas dan menyebabkan kemalangan,”ujarnya. -KOSMO! ONLINE


Misi bantuan Malaysia selamat tiba di Kabul
Oleh AMREE AHMAD

24 Februari 2022, 9:47 pm
PUTRAJAYA – Setelah menempuh penerbangan lebih 10 jam, pesawat khas membawa lima tan bantuan kemanusiaan dari Malaysia akhirnya tiba di Kabul, Afghanistan lewat semalam.
Menteri Luar, Datuk Seri Saifuddin Abdullah menerusi hantaran dalam akaun sosial beliau, mengesahkan pesawat persendirian Boeing 733 itu mendarat di ibu kota negara tersebut.
“Alhamdulillah, pasukan misi kemanusiaan Malaysia ke Afghanistan yang membawa barang keperluan asas telah selamat tiba di Kabul,” kata beliau yang dipetik Wisma Putra hari ini.
Kelmarin, beliau melancarkan misi khusus itu di Lapangan Terbang Sultan Abdul Aziz Shah, Subang, Selangor melibatkan kerjasama pelbagai badan bukan kerajaan (NGO) tempatan.
Penerbangan sewa khas ADF 498 itu mendapat kerjasama Golden Horses Digital Investment Bank serta Global Peace Mission (GPM) dan Buddha Light International Association (BLIA).
Bantuan yang dibawa tersebut meliputi pelbagai jenis pakaian musim sejuk, jaket, selimut dan susu tepung bayi serta barang keperluan asas lain untuk warga rentan Afghanistan sendiri. – KOSMO! ONLINE


DRB-HICOM untung RM153 juta suku 4 2021
Oleh MUHAMMAD IKHWAN IDERIS

24 Februari 2022, 10:47 pm
PETALING JAYA – DRB-HICOM Berhad (DRB-HICOM) berjaya mencatat keuntungan sebanyak RM153.37 juta bagi tempoh tiga bulan berakhir 31 Disember 2021 (S4 2021), meskipun jumlah perolehan menyusut
lebih 15 peratus tahun ke tahun.
Bagi tahun penuh 2021, perolehan DRB-HICOM menyusut 5.9 peratus tahun ke tahun kepada RM12.38 bilion, membawa kepada kerugian pra-cukai sebanyak RM291.27 juta berbanding keuntungan pra-cukai RM540.1 juta pada tahun sebelumnya.
Prestasi tahun 2020 bagaimanapun termasuk hasil pelupusan hartanah yang menyaksikan DRB-HICOM meninggalkan subsektor hartanah perhotelan dan peruncitan.
DRB-HICOM dalam satu kenyataan hari ini berkata, bagi tahun kewangan 2022, sektor automotif kekal sebagai pemacu utama pertumbuhan, dengan Proton mengakhiri 2021 dengan nada yang tinggi setelah menjual 114,708 kereta, jumlah tertinggi sejak 2014.
“Walaupun berada dalam suasana perniagaan mencabar, pegangan pasaran Proton meningkat kepada 21.9 peratus berbanding 20.5 peratus pada tahun sebelumnya.
“Momentum positif ini dijangka berterusan seiring dengan pelanjutan pengecualian cukai jualan untuk kenderaan penumpang sehingga 30 Jun 2022 dan pelancaran model baharu serta promosi jualan oleh jenama automotif lain dalam Kumpulan akan menyemarakkan lagi perolehan segmen ini,” katanya.

Mengulas mengenai prospek perniagaannya dalam sektor lain, DRB-HICOM menjelaskan operasi dalam segmen aeroangkasa dan pertahanan dijangka meningkatkan daya pengeluaran mereka dan pada masa yang sama, kekal fleksibel dalam memenuhi permintaan pelanggan.
“Bagi segmen pos, pelan pemulihan sedang berterusan dengan memberi tumpuan kepada kecekapan kos yang ketat dan strategi mendahulukan pelanggan yang dijangka dapat meningkatkan prestasi keseluruhannya.
“Segmen perniagaan lain dalam perbankan, perkhidmatan dan hartanah pula akan terus beroperasi secara cekap dengan mengoptimumkan pengurusan kos dan meningkatkan produktiviti,” ujarnya. – KOSMO! ONLINE


Maayish penghidap rosak hati meninggal dunia
Oleh KOSMO!

24 Februari 2022, 9:25 pm
PORT DICKSON – Seorang bayi lelaki, Maayish Khalish Mohd. Amirul Nizal yang menghidap penyakit kerosakan hati ‘Biluary Atresia’ meninggal dunia petang kelmarin ketika dirawat di Unit Rawatan Rapi (ICU) Hospital Kuala Lumpur (HKL).
Maayish Khalish meninggal dunia pada pukul 6.50 petang di pangkuan ibunya, Siti Norsolehana Selamat, 25, dan suami yang kebetulan berada di HKL untuk membuat pemeriksaan kesihatan bagi menjadi penderma hati kepada anaknya itu.
Berita berkaitan: Bayi diuji penyakit kerosakan hati
Bapa bayi itu, Mohd Amirul Nizal Norizal, 27, berkata, dia reda ketentuan Ilahi walaupun Allah meminjamkan Maayish Khalish hanya sementara.
“Kami bertemu doktor untuk berbincang tentang proses pembedahan itu nanti dan agak terkejut apabila diberitahu anak sulung kami ini tidak dapat diselamatkan lagi kerana keadaannya semakin kritikal.
“Doktor minta kebenaran untuk buka saluran bantuan pernafasan agar dia boleh pergi dengan tenang,” katanya ketika ditemui di rumahnya di Bandar Springhill di sini semalam.
Maayish Khalish telah selamat dikebumikan di Tanah Perkuburan Islam Lukut di sini malam kelmarin.


Lapan rumah rosak akibat ribut di Yan
Oleh OTHMAN YAHAYA

24 Februari 2022, 9:20 pm
YAN – Sekurang-kurangnya lapan buah rumah di enam kampung di daerah ini rosak dalam kejadian ribut pada petang tadi.
Kejadian kira-kira pukul 2 petang itu mengakibatkan bumbung rumah diterbangkan angin kencang.
Kampung terlibat ialah Kuala Sungai Limau, Kampung Tengah Sungai Limau dan Kampung Kuala Sedaka.
Tiga lagi kampung ialah Kuala Sungai Yan dan Kampung Dulang Besar dan Kampung Batu 18.
Pegawai Pertahanan Awam Daerah Yan, Kapten (PA) Norlizawati Ismail berkata, beberapa kawasan di daerah ini dilanda hujan lebat dan angin kencang.
“Kejadian mengakibatkan lapan rumah mengalami kerosakan,” katanya. – KOSMO! ONLINE


Pemuda runsing motor RXZ dipos belum sampai sejak Disember
Oleh ALWANI ZAFIRAH

24 Februari 2022, 8:58 pm
PETALING JAYA – Ramai pengguna merungut dan kurang berpuas hati dengan perkhidmatan sesetengah kurier yang sering menimbulkan pelbagai masalah.
Antaranya adalah kelewatan menghantar barang, mempunyai kerosakkan dan ada juga produk yang dipos oleh pelanggan telah hilang.
Begitulah yang terjadi kepada seorang pemuda, Muhd. Zakri apabila dia mendakwa motosikal jenis Yamaha RXZ yang dipos dari Tawau sejak 13 Disember lalu masih belum diterima sehingga hari ini.
“Saya pos motosikal saya dari Tawau pada 13 Disember 2021 dan jadi sampai sekarang motosikal saya masih tak sampai lagi ke alamat penerima.
“Saya dah cuba semak ‘tracking number’ tapi macam tidak dikemas kini, apabila saya hubungi pihak kurier asyik beri alasan sama,” tulisnya menerusi satu hantaran di Facebook baru-baru ini.
Jelasnya, semasa semakan dan kemas kini terakhirnya pada 5 Januari 2022, sistem menunjukkan motosikalnya itu telah keluar dari pusat kurier di Tawau dan dalam proses penghantaran.

“Kali terakhir saya hubungi pihak operasi kurier, mereka mengatakan motosikal saya kemungkinan masih berada di atas kapal dan tidak ada kebenaran untuk berlabuh.
“Tapi sebelum ini apabila saya hubungi mereka, pihaknya kata motosikal dah sampai Port Klang. Bukannya motosikal saya itu dari negara lain, dari Sabah sahaja,” luahnya.
Apa yang lebih mengecewakan Zakri adalah apabila proses dan syarat diperlukan untuk urusan penghantaran motosikalnya itu sangat rumit tetapi pihak kurier masih belum dapat menjelaskan keberadaan sebenar kenderaan tersebut.
Tambah Zakri, motosikal itu satu-satunya kenderaan yang dia ada untuk pergi ke tempat kerja dan berharap agar syarikat kurier tersebut dapat menyelesaikan masalah yang timbul dengan secepatnya.
“Jadi saya harap pihak kurier lebih peka perkara macam ini, sudah la proses nak pos motor itu banyak syarat, kena hidup cukai jalan, insurans semua.
“Tapi bila dah ikut kehendak mereka, macam ini pula buat pada pelanggan, sekarang ini saya sampai kena pinjam motor orang lain untuk pergi kerja,” katanya. – KOSMO! ONLINE


Tentera Rusia sudah tiba di pinggir Kyiv
Oleh KOSMO!

24 Februari 2022, 9:39 pm
KIEV, Ukraine – Sebuah pesawat tentera milik Ukraine yang membawa 14 orang terhempas di selatan Kiev hari ini, kata perkhidmatan kecemasan.
Menurut perkhidmatan berkenaan, pihaknya masih berusaha untuk mengesahkan berapa ramai mangsa yang mati. Insiden itu berlaku sekitar 20 kilometer ke selatan Kiev ketika bandar raya itu berada di bawah bedilan tentera Rusia.
Dalam pada itu, sekurang-kurangnya 68 orang terbunuh termasuk anggota tentera dan penduduk awam, demikian menurut agensi berita AFP berdasarkan angka diperoleh AFP daripada pelbagai sumber rasmi Ukraine.
Dalam serangan tunggal paling berdarah yang dilaporkan oleh pihak berkuasa hari ini, seramai 18 orang terbunuh di sebuah pangkalan tentera dekat bandar pelabuhan Odesa di tepi Laut Hitam.
Seorang pengawal sempadan Ukraine berkata, tentera Rusia kini sampai ke kawasan di sekitar ibu negara Ukraine, Kiev.
Seorang wartawan AFP di utara Kiev melihat sebilangan helikopter terbang rendah ketika terdapat laporan sebuah landasan tentera udara Ukraine telah diserang. – AFP


Amaran cuaca buruk bagi lima negeri malam ini
Oleh ALWANI ZAFIRAH

24 Februari 2022, 7:55 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir di lima buah negeri malam ini.
MetMalaysia dalam satu kenyataan di Facebook berkata, hujan lebat, ribut petir dan angin kencang diramal akan melanda kawasan-kawasan terlibat sehingga pukul 9 malam nanti.
“Kawasan yang terlibat adalah keseluruhan negeri Perlis, Pulau Pinang dan Kedah.
“Selain itu, cuaca buruk itu turut tertumpu di beberapa kawasan negeri Perak temasuklah Kerian, Larut, Matang dan Selama, Hulu Perak dan Kuala Kangsar,” katanya di sini hari ini.
Sementara itu, beberapa kawasan di Sarawak juga bakal menerima hujan lebat serta ribut petir malam ini.
“Antaranya adalah Kuching, Serian, Samarahan (Samarahan dan Asajaya), Sibu (Selangau), Mukah (Mukah), Bintulu (Tatau) serta Limbang,” ujarnya.

Dalam pada itu, MetMalaysia melaporkan satu sistem cuaca tekanan rendah telah terbentuk di Laut China Selatan sejak semalam dijangka bergerak memasuki negeri Pahang dan Terengganu serta seterusnya merentasi utara Semenanjung pada 25 Februari 2022. – KOSMO! ONLINE


Tiada satu kematian berpunca vaksin Covid-19
Oleh PETAH WAZZAN ISKANDAR

24 Februari 2022, 7:53 pm
PUTRAJAYA – Kementerian Kesihatan (KKM) mendedahkan tiada satu kes kematian selepas vaksinasi Covid-19 berpunca daripada vaksinasi.
Menteri Kesihatan, Khairy Jamaluddin Abu Bakar berkata, semua keputusan yang diputuskan adalah berpandukan kepada siasatan teknikal, saintifik dan klinik.
Katanya, pihak kementerian mengakui terdapat banyak laporan secara rasmi atau laporan melalui media tetapi sebenarnya tidak dibuat melalui saluran rasmi.
“Saya mahu tegaskan melalui data KKM, setiap hari terdapat 90 hingga 120 kes strok berlaku sebelum pelaksanaan program vaksinasi Covid-19 maka jumlah itu menjadi penanda aras bagi penyakit itu.
“Apabila Program Imunisasi Covid-19 Kebangsaan (PICK) dilaksanakan, sudah pasti ada kes strok yang sebenarnya tiada kaitan dengan vaksinasi kerana KKM sudah ada penanda aras,” katanya pada sidang akhbar di sini hari ini.
Khairy Jamaluddin berkata, apabila sesuatu kesan serius berlaku selepas vaksinasi maka sangatlah penting, siasatan dilakukan melibatkan bedah siasat, analisas makmal melibatkan sampel tisu dan darah.

Katanya, apabila siasatan dibuat maka sesuatu punca itu dapat dikenal pasti sama ada ia akibat vaksin ataupun perkara lain.
“Atas faktor ini jugalah, sesiapa sahaja tidak bolehlah mendakwa seseorang itu mengalami strok kerana vaksinasi.
“Kami di kementerian sangat bersimpati dengan pelbagai video yang ditularkan dengan pelbagai dakwaan tetapi dengan siasatan, kita akan tahu puncanya,” katanya. – KOSMO! ONLINE


Dua beradik bergaduh isu pistol angin dicekup polis
Oleh ROHANA MOHD. NAWI

24 Februari 2022, 7:13 pm
KOTA BHARU – Polis menahan dua beradik dan merampas sepucuk pistol angin yang ditanam di kawasan semak berhampiran rumah mereka di Kampung Terap, Banggu, di sini semalam.
Kedua-dua beradik lelaki yang berusia 38 dan 44 tahun itu ditahan oleh sepasukan pegawai dan anggota Bahagian Siasatan Jenayah, Ibu Pejabat Polis Daerah Kota Bharu kira-kira pukul 1.15 petang.
Timbalan Ketua Polis Kelantan, Datuk Muhamad Zaki Harun berkata, polis menerima laporan daripada abangnya yang memaklumkan bahawa berlaku pergaduhan antara dia dan adiknya kelmarin.
Menurutnya, dalam pergaduhan itu, lelaki berusia 44 tahun itu mengalami kecederaan ringan sebelum tampil membuat laporan polis.
“Hasil soal siasat mendapati, adiknya menyembunyikan pistol angin selepas menemui senjata itu di dalam poket seluar abangnya.
“Adik mangsa telah menanam pistol angin di kawasan semak kerana bimbang abangnya menyalah guna senjata berkenaan,” katanya ketika dihubungi Kosmo! hari ini. -KOSMO! ONLINE


Bantuan banjir usahawan mikro bermula 2 Mac depan
Oleh ABDUL RAZAK IDRIS

24 Februari 2022, 7:48 pm
KUALA SELANGOR – Seramai 300 usahawan mikro yang terjejas banjir dijangka menerima bayaran pertama pada 2 Mac depan.
Menteri Pembangunan Usahawan dan Koperasi, Tan Sri Noh Omar berkata, bayaran kepada usahawan mikro itu membabitkan beberapa kawasan antaranya di Parlimen Shah Alam, Klang, Puchong dan Kota Raja.
“Kerajaan sebelum ini telah memperuntukkan sebanyak RM50juta bagi tujuan tersebut kepada usahawan yang terjejas banjir.
“Pada peringkat pertama ini, bantuan diagihkan kepada usahawan mikro sebanyak RM3,000 yang diuruskan Tabung Ekonomi Kumpulan Usaha Niaga (TEKUN) Nasional,” katanya pada sidang akhbar selepas melawat Mustawa Dairy Farm di Kampung Melaka, Bagan Tengkorak hari ini.
Noh menambah, usahawan yang terjejas banjir boleh mendapatkan maklumat lanjut di laman sesawang TEKUN Nasional (TEKUN).
Jelas beliau, selain usahawan mikro, kementeriannya turut mengagihkan pinjaman bernilai 100,000 kepada perusahaan kecil dan sederhana (PKS) di bawah SME CORP.

“Pinjaman yang diberikan kepada PKS ini tanpa faedah dengan moratorium setahun dan InsyaAllah bayaran juga akan dibuat pada awal Mac ini,”ujarnya. -KOSMO!ONLINE


Pemandu maut, dua Toyota Hilux bertembung
Oleh KHAIRULMIZAN YAHYA

24 Februari 2022, 8:20 pm
KUANTAN – Dipercayai akibat kecuaian orang lain seorang lelaki maut selepas kenderaan pacuan empat roda jenis Toyota Hilux dipandunya bertembung dengan sebuah pacuan empat roda jenis sama di Kilometer 61 Jalan Kuantan-Segamat di sini hari ini.
Ketua Jabatan Siasatan dan Penguatkuasaan Trafik Pahang, Superintendan Kamarulzaman Jusoh berkata, kejadian kira-kira pukul 11.30 pagi itu berlaku ketika mangsa Azemil Atoi,32, dalam perjalanan dari arah Segamat ke Kuantan.
“Berdasarkan siasatan awal apabila sampai di tempat kejadian sebuah pacuan empat roda dari arah Kuantan ke Segamat secara tiba-tiba terbabas dan masuk ke laluan bertentangan sebelum bertembung dengan pacuan empat roda dinaiki mangsa.
“Akibat kemalangan mangsa meninggal dunia di tempat kejadian manakala pemandu dan penumpang pacuan empat roda yang masuk ke laluan bertentangan mengalami kecederaan di bahagian kepala,”katanya di sini hari ini.
Menurut Kamarulzaman mangsa yang maut dibawa ke Hospital Tengku Ampuan Afzan (HTAA) Kuantan untuk bedah siasat manakala mangsa yang cedera dirawat di hospital yang sama.
Beliau berkata, kes itu disiasat mengikut Seksyen 41 (1) Akta Pengangkutan Jalan (APJ) 1987 dan siasatan masih giat dilakukan. -KOSMO! ONLINE


Transit di pusat sembelihan ayam sebelum seludup 8.5 tan minyak masak
Oleh YATIMIN ABDULLAH

24 Februari 2022, 7:43 pm
PASIR MAS – Sindiket penyeludupan didapti menjadikan sebuah pusat penyembelihan ayam proses di Kampung Tendong di sini sebagai transit sebelum menyeludup sebanyak 8.5 tan minyak masak paket ke negara jiran.
Kementerian Perdagangan Dalam Negeri dan Hal Ehwal Pengguna (KPDNHEP) Kelantan, Batalion 7 Pasukan Gerakan Am (PGA) Kuantan dan Pasukan Polis Marin (PPM) Wilayah Tiga Pengkalan Kubor membongkar kegiatan itu semasa melakukan serbuan menerusi Op Bersepadu kira-kira pukul 9.20 pagi tadi.
Ketua Pegawai Penguatkuasa KPDNHEP Kelantan, Azanizam Afendi Juri berkata, semasa serbuan dilakukan, tiga lelaki tempatan berusia 20 hingga 30 tahun telah ditahan bagi membantu siasatan berkait dengan rampasan barangan tersebut.
Menurutnya, siasatan awal mendapati minyak masak itu telah dibawa dari Pahang dan pusat penyembelihan ayam proses tersebut dijadikan transit sementara sebelum diseludup ke negara jiran.
“Pemeriksaan lanjut di lokasi itu telah menjumpai sebanyak 8.5 tan minyak masak.
“Selain itu, dua buah lori bernilai RM70,000 yang dipercayai digunakan untuk kegiatan penyeludupan turur disita,” katanya dalam satu kenyataan hari ini.

Azanizam memberitahu, pihaknya tidak akan berkompromi dengan individu atau syarikat yang menjalankan kegiatan penyeludupan. -KOSMO! ONLINE


POS tuntut keputusan AGM di Mahkamah Tinggi
Oleh MUHAMMAD RIDUAN MOHD HANAFIAH

24 Februari 2022, 6:41 pm
PERSATUAN Olahraga Selangor (POS) memohon semakan kehakiman bagi menuntut kesahihan Mesyuarat Agung Tahunan (AGM) yang telah diputuskan pada 12 Disember tahun lalu.
POS menegaskan, pihaknya tiada pilihan lain selain memohon pendengaran di Mahkamah Tinggi selepas tindakan Pesuruhjaya Sukan (PJS) menyatakan AGM dan keputusan pemilihan tersebut adalah tidak sah.
Presiden baharu POS, Norhayati Karim yang dipilih secara sebulat suara menerusi pemilihan AGM Disember lalu mengakui, pihaknya terkejut dengan keputusan PJS dan menegaskan, sesi pendegaran kes akan dimulakan pada 7 Mac depan.
“Akibat daripada AGM tidak diakui sah oleh PJS, POS kini cacat dalam meneruskan aktiviti-aktiviti pembangunan selepas berdepan kekangan seperi akaun bank tidak dapat digunakan tanpa bukti penerimaan AGM oleh PJS.
“Kedua, semua aktiviti POS terhalang dan tergendala seperti pembayaran insentif yang tertunggak sejak 4 tahun dahulu kepada pemenang pingat Sukma 2018 disebabkan oleh masalah penyelewengan dana dan banyak lagi.
“POS memerlukan keputusan AGM untuk meneruskan aktiviti pembangunan sukan olahraga Selangor. Jadi, POS tiada pilihan lain selain daripada memohon kepada mahkamah untuk membuat keputusan tentang status AGM tersebut. Kami tiada pilihan lain,” tegasnya pada sidang akhbar di Majlis Olimpik Malaysia (MOM), Kuala Lumpur hari ini.

Ketika diminta mengulas meazsngenai AGM, Norhayati menegaskan, perjalanan mesyuarat tersebut telah mematuhi perlembagaan serta pemilihan adalah sah.
“Menurut nasihat peguam, segala perjalanan AGM telah mematuhi perlembagaan POS dan AGM serta pemilihan adalah sah.
“Kesimpulannya, ekoran daripada kegagalan PJS menjalankan tugas mereka secara adil dan saksama terhadap isu-isu POS, yang menjadi mangsa adalah atlet, pegawai dan jurulatih.
“Lebih buruk lagi, pihak ibu bapa sudah hilang kepercayaan dalam sukan olahraga. Jadi, saya harap perkara ini dapat diselesaikan secepat mungkin,” ujarnya. -KOSMO! ONLINE


PRN Johor: Anak Osman Sapian tekad teruskan perjuangan arwah bapa
Oleh NUR ALINA HASSAN

24 Februari 2022, 6:43 pm
MUAR – Meskipun berlainan parti, namun itu bukan penghalang buat anak kepada bekas Menteri Besar Johor, Allahyarham Datuk Osman Sapian mencabar diri untuk mengekalkan kerusi yang pernah disandang oleh bapanya.
Calon Parti Pejuang Tanah Air (Pejuang) Dewan Undangan Negeri (DUN) Kempas, Nornekman Datuk Osman, 47, berkata, walaupun arwah bapanya berasal daripada Parti Pribumi Bersatu Malaysia (Bersatu), ia bukanlah isu utama ekoran misi untuk membela rakyat merupakan hasrat selari mereka berdua.
Menurut Nornekman, beliau telah bersama Presiden Pejuang, Datuk Seri Mukhriz Mahathir sejak tahun 2004 dan keputusan menyertai parti baharu itu juga telah sedia maklum diketahui arwah bapanya.
“Memang arwah bapa saya galakkan saya untuk keluar dari Johor bagi menimba ilmu politik sebelum kembali ke sini.
“Sebelum beliau menghembuskan nafas terakhir pun, saya sudah menyertai parti Pejuang dan keputusan saya itu mendapat restunya,” katanya ketika ditemui media pada Majlis Pengumuman Calon Parti Pejuang di sini, hari ini.
Nornekman yang merupakan ahli perniagaan berkata, ketika ini fokus beliau adalah untuk meneruskan perjuangan arwah yang masih berbaki setelah kematian wakil rakyat itu pada tahun lalu. -KOSMO! ONLINE